देश दुनिया के खबर (शनिचर,5सितंबर 2015) – टटका खबर\nदेश दुनिया के खबर (शनिचर,5सितंबर 2015)\nएक रैंक खातिर एक समान पेंशन के मांग करत सैनिकन के मुराद आजु पूरा हो गइल. बाकिर पलटनो में कुछ पलटिशियन घुस गइल बाड़न स आ ऊ नइखन चाहत सँ कि एह मसला के हल आराम से निकल सको. इन्दिरा गाँधी के राज में हटावल गइल एह व्यवस्था के फेरू से शुरु ना कइल जा सके एकरा ला पिछला यूपीए सरकार एह मसला के पूरा अझुरा दिहले रहुवे. बाकिर मोदी सरकार एकरा के बहुते हद ले सझुरा लिहले बिया आ मोदी विरोधी नइखन चाहत कि एकर श्रेय भाजपा के जाव. आजु दुपहरिया बाद एकर एलान करत रक्षा मंत्री मनोहर पर्रिकर कहलन कि चालीस बरीस से बंद वन रैंक वन पेंशन के फेरू चालू क दीहल गइल बा. एकरा के 1ली जुलाई 2014 से लागू मानल जाई आ वोलंटरी रिटायरमेंट लेबे वालन के एकर लाभ ना दीहल जाई. बकाया राशि चार किश्त में दीहल जाई बाकिर शहीदन के विधवा लोग के एकरा के एकमुश्त दे दीहल जाई. अधिकतर सैनिक एकरा पक्ष में बाड़ें बाकिर आआपा से जुड़ल कुछ पूर्व सैनिक एह मसला पर राजनीति शुरु क दिहले बाड़ें.\nमहागठबन्हन से अलगा भइल मुलायम सिंह के एक तरह से हड़कावत चेतावत नीतीश कुमार कहत बाड़न कि मुलायम कुछ अइसन मत करसु जवना से आगे चल कि उनकरो नुकसान हो जाव. बाकिर मुलायम एह मतलबी यारन से अतना नाराज बाड़न कि कुछ सुने के तइयार नइखन. उनुका उहो दिन याद बा जब मुलायम के पीएम बने के मौका रहुवे आ लालू ओहमें पच्चर फँसा दिहले रहलें. अब लालू खातिर जीवन मरण के सवाल बन चुकल बिहार विधानसभा चुनाव का मौका पर मुलायम आपन मशहूर धोबियापाट खेल दिहले बाड़ें. दुअरा माथा टेके आइल लालू के निराश होके लवटे पड़ल बा बाकिर एह लोग के हालत अब अइसन हो गइल बा कि देखावल चाहत बा लोग कि आगे चल के मुलायम के मनाईए ली लोग.\nबोधगया में प्रधानमंत्री नरेन्द्र मोदी आजु शनिचर का दिने महाबोधि मंदिर में दर्शन कइलन आ ओहिजा पूजो अर्चना कइलन. एह मौका पर आयोजित बौद्ध हिन्दू सम्मेलन में आपन बात कहत पीएम मोदी कहलन कि भगवान बुद्ध अउर भगवान श्री कृष्ण दुनिया के बरोबरी के पाठ सिखवलन. कहलन कि बुद्ध पर हिंदु दर्शन के असर रहुवे आ ऊ सबले साहसी शिक्षको रहलन.\nईरान समझौता से खाड़ी के देशन के सुरक्षा पर कवनो खतरा ना होखे के अमेरिकी आश्वासन से सऊदी अरब ख़ुश बा. सऊदी शाह सलमान अउर अमेरिकी राष्ट्रपति बराक ओबामा के मुलाकात का बाद ई बात सामने आइल बा.\nबालीवुड संगीतकार आदेश श्रीवास्तव के कल्हुकि रात करीब साढ़े बारह बजे कैंसर के लमहर बीमारी का बाद निधन हो गइल. 51 बरीस के आदेश श्रीवास्तव पिछला चालीस दिन से कोकीलाबेन धीरूभाई अंबानी अस्पाताल में इलाज खातिर भरती रहलन आ एहिजे उनकर मौत हो गइल.\nआरएसएस के तीन दिन के बइठक खतम भइला का बाद संघ का ओर से कहल गइल बा कि भाजपा सरकार से सौ फीसदी सहमत ना भइल जा सके बाकिर अपना पन्द्रह महीना के शासन में केन्द्र में मोदी सरकार बढ़िया काम कइले बिया आ आगहु करत रही. संघ सरकार के काम से संतुष्ट बतवलसि अपना के.\nअमेरिकी ओपन में भारत के लिएंडर पेस आ सानिया मिर्जा दुनू जने अपना अपना जोड़ीदारन का साथ हार गइल बाड़े. दुनू जने अब एह खिताबी दौड़ से बाहर हो गइल बाड़ें.\nप्रधानमंत्री नरेंद्र मोदी के बार-बार बिहार दौरा से परेशान कांग्रेस का तरफ से सवाल उठावल जात बा कि कहीँ अइसन त ना कि मोदी बिहार के मुख्यमंत्री बनल चाहत बाड़े ?\nसीबीआई का तरफ से पश्चिम बंगाल के चिट फंड घोटाला मामिला में देश भर में आजु 58 जगहन पर छापा मारल गइल बा. एहमें सबले अधिका 29 जगहा पश्चिमी बंगाल में आ 12 जगहा यूपी में बा.\nहालही में भाजपा में शामिल भइल असम के कांग्रेसी मंत्री हिमंत बिस्वा सरमा के करीबी चार गो कांग्रेसी विधायको अब भाजपा में आइल चाहत बाड़े आ एह बारे में आगे बात करे चारो जने समेत9गो विधायक नई दिल्ली आइल बाड़े. बतावल जात बा कि ऑल असम स्टुडेंट्स यूनियन के अध्यक्ष रहल तपन गोगोई अउर सचिव रहल शंकर प्रसाद रायो भाजपा में शामिल होखीहें.\nआजु पूरा देश श्रद्धा आ विश्वास का साथे श्रीकृष्ण जन्माष्टमी मनावत बा. एह मौका पर मथुरा अउर वृंदावन में मंदिरन के खूबे सजावल गइल बा. कुछ जगहा जन्माष्टमी आजु मनावल जाई जबकि कुछ जगहा काल्हु. एह मौका पर देशवासियन के पीएम मोदी बधाई दिहले बाड़न.\nछपरा के जयप्रकाश विश्वविद्यालय के कुलपति प्रो. द्विजेन्द्र प्रसाद गुप्ता का खिलाफ भ्रष्टाचार के मुकदमा चलावे के इजाजत दे दिहले बाड़न राज्यपाल रामनाथ कोविंद.\nबिहार के हाई आ हाईयर सेकेण्डरी स्कूलन के 56 हजार शिक्षकन के डिग्री जाँच करे खातिर देश के विश्वविद्यालयन के भेजल गइल बा. एहमें से करीब पाँच हजार डिग्री जाली होखे के अनेसा बा.\nसिवान में आजु साँझ से शुरु होखे वाला महाबीरी झंडा खातिर पुलिस चाक चौकस प्रबन्ध करे के दावा करत बिया. ई जुलूस सोमार के सबेरे ले चले वाला बा. लोग मे पुलिस के डर जमावे खातिर शुक का दिने पुलिस के फ्लैग मार्च निकालल गइल पूरा शहर में.\nदेश भर में 16 गो कानून विश्वविद्यालयन में होखे वाला दाखिला खातिर करावल जाए वाला क्लैट परीक्षा का खिलाफ कुछ विद्यार्थी सुप्रीम कोर्ट में गोहार लगवले बाड़ें. एह पर सुनवाई करे खातिर तइयार हो गइल सुप्रीम कोर्ट अब केन्द्र सरकार आ बार काउन्सिल आफ इण्डिया से सवाल कइले बा.\nबलिया में छात्र आन्दोलन के नेता लोगन के कहना बा कि जबले पुलिस अधीक्षक आ बलिया कोतवाल के एहिजा से तबादला नइखे हो जात तबले आन्दोलन चलत रही.\nबलिया नगरपालिका के टेंडर खातिर चेयरमैन साधना गुप्ता आ सपा सरकार में कैबिनेट मंत्री नारद राय के समर्थक आमने सामने आ गइले. बवाला का बाद चेयरमैन एह टेंडर प्रक्रिया के निरस्त कर दिहलन. कहलन कि एडीएम के आदेश से निरस्ती भइल बा जबकि एडीएम एह तरह के कवनो आदेश देबे के बात से इंकार करत बाड़न.\nएनजीओवन के नौटंकी समुझत सुप्रीम कोर्ट अब ओहनी के सुने के तइयार नइखे. ओकर कहना बा कि जब मामला हाई कोर्ट में सुनेवाला बा त ई लोग सीधे सुप्रीम कोर्ट काहे आ जात बा. सु्प्रीम कोर्ट के एह तरह के रवैया से एनजीओवन के धक्का लागल बा काहें कि ओकनी के कमाई के जरिया खतम हो जाई. एनजीओ अइसने कवनो याचिका सुप्रीम कोर्ट मे लगा के ओकरा बाद विदेशन से चंदा वसूली क के आपन कमाई करेलें. अधिकतर एनजीओ के दफ्तर पाॅश इलाका में होखेला आ चंदा के पइसा से ई लोग खुब गुलछर्रा उड़ावेला.


बिहार के राज्यपाल कोविन्द बनीहें अब देश के राष्ट्रपति\nराष्ट्रपति चुनाव सामने देखत मीडिया परेशान रहुवे आपन आपन अटकर लगावे में आ एह फेर में एक से एक प्रतिष्ठित नाम उछालत ओह लोग के किरकिरी करावत चल गइल. ब्रेकिंग न्यूज चलावे वालन के मोदी सरकार बनला का बाद से कवनो तरह के भितरिया खबर मिलल बन्द हो गइल बा. एह लोग ला ई बड़हन परेशानी के कारण बन गइल बा. आखिर में जबो नाम के एलान भइल बा त हर बेरिया मीडिया के औकात पता चलत गइल बा जनता के. अगर कवनो रुल आप थम्ब बनावे के बा त बना लीं कि जिनकर नाम मीडिया उछाल दिहलसि ऊ रेस में हइए नइखन. कबो लालकृष्ण आडवाणी, कबो ई श्रीधरन, त कबो सुषमा स्वराज, कबो मोहन भागवत, त कबो दीपा मुर्मू पता ना कतना न्म उछललसि मीडिया आ आखिर में जवन नाम तय हो के सामने आइल ऊ रहल बिहार के राज्यपाल रामनाथ कोविन्द के.\nसन् 1945 में कानपुर देहात के डेरापुर तहसील के गांव परौंख में एगो आम किसान परिवार आ कोली जाति में जनमल रामनाथ कोविन्द के पढ़ाई लिखाई सब कानपुर से भइल. इन्टर, बीकॉम, एलएलबी कइला का बाद दिल्ली जा के देश के सबले बड़का शौक – आईएएस बने के – का फेर में तिसरका कोशिश में आईएएस खातिर चुनाइओ गइलन रामनाथ कोविन्द. बाकिर मिलल एलाएड सर्विस के आफर त ओकरा के नकार दिहलन.\nइमरजेन्सी का दौरान जून 1975 में रामनाथ कोविन्द सुप्रीम कोर्ट में वकालत करे लगलन. साल 1977 में जब जनता सरकार बनल त उनुका के तब के प्रधानमंत्री मोरार जी देसाई आपन निजी सचिव बना लिहलन, एही दौरान जनसंघ का संपर्क में अइलन कोविंद. संघी विचारधारा से प्रभावित रामनाथ कोविन्द के भाजपा 1990 में घाटमपुर लोकसभा सीट से टिकट दिहलसि बाकिर ऊ चुनाव हार गइलन. बाद में भाजपा उनुका के साल 1993 अउर 1999 में दू हाली राज्यसभा सांसद बनवलसि भाजपा. भाजपा के दलित चेहरा बन गइल रामनाथ कोविंद भाजपा अनुसूचित मोर्चा के राष्ट्रीय अध्यक्ष अउर प्रवक्तो रहलन.\nबाद में उनुका के यूपी का राजनीति में पइठावे का मकसद से साल 2007 में भोगनीपुर सीट से चुनाव लड़ावल गइल, बाकिर इहो चुनाव ऊ हार गइसलन. केन्द्र में मोदी सरकार बनला का बाद बिहार विधानसभा का चुनाव से एन पहिले उनुका के अगस्त 2015 में बिहार के राज्यपाल बना दीहल गइल. तब लालू आ नीतीश दूनू जने इनकर विरोध कइले रहलन काहे कि संघी रामनाथ कोविन्द के राज्यपाल बनला से ओह लोग के अनेसा रहुवे कि ऊ भाजपा के मोहरा बन के काम करीहन. हालांकि बतौर राज्यपाल रामनाथ कोविन्द के मुख्यमंत्री नीतीश कुमार का साथो बढ़िया तालमेल रहल. आ एही चलते जइसहीं रामनाथ कोविन्द के नाम के एलान भइल नीतीश कुमार चहुँप गइलन बधाई देबे.\nभाजपा के एनडीए गठबन्हन का लगे मजगर वोट रहला का बावजूद विपक्ष लगातार आपन उमीदवार देबे के जोड़तोड़ में लागल रहुवे. अब अचके में हालात बदल गइल लउकत बा. कांग्रेसी खुरचाल से वाकिफ मुलायम त कुछ दिन पहिलहीं कह दिहले रहलन कि ऊ एनडीए उमीदवार के समर्थन करीहें. अब नीतीशो कुमार के समर्थन के उमीद बन गइल बा. हालांकि एकर अबहीं ले औपचारिक एलान नइखे भइल. दलित राजनीति प आपन एकाधिकार माने वाली मायावतिओ कोविन्द के समर्थन में आ गइल बाड़ी. बाकिर कहत बाड़ी कि अगर विपक्ष का तरफ से कवनो नीकहा दलित के नाम सामने आई त ओह प जरुर सोचीहें.\nएह सब का बावजूद मानल जा सकेला कि देश के अगिला राष्ट्रपति रामनाथ कोविन्दे बनीहें आ पहिला बेर य़ह पद प यूपी से केहू चुनल जाई. साथही कोविन्द देश के दुसरका दलित राष्ट्रपति होखीहें.


कुल 6388 गो बहाली का बारे में – Anjoria\nकुल 6388 गो बहाली का बारे में\nJan 10, 2012 बहाली\nअँजोरिया के हमेशा से कोशिश रहल बा कि अपना के भोजपुरी खातिर भोजपुरी में वेबसाइट बनऽवला से बेसी भोजपुरिये में सबकुछ देबे के. एही चलते अंजोरिया के तरह तरह के अध्याय पर तरह तरह के जानकारी दिहल जात रहेला. आजु का युग मे जब करीब आधा से बेसी हिन्दुस्तानी पचीस साल से कम उमिर के बाड़न तब नौकरी चाकरी भा रोजी रोजगार के मसला अलगा राखल ठीक ना होई. एही चलते अँजोरिया के एगो अध्याय नौकरीचाकरी के समर्पित बा. जहवाँ बी्च बीच में तरह तरह के बहाली का बारे में जानकारी दिहल जात रहेला. साथ ही पढ़ाई लिखाई, प्रतियोगिता परीक्षा, परीक्षा परिणामो से जुड़ल जानकारी देबे के कोशिश कइल जाला. अलगा बाति बा कि अकेला आदमी सगरो देख ना पावे. एक ओर चलेला तले दोसरका पक्ष छूटे लागेला. भोजपुरी चूंकि अबही एह लायक नइखे, पता ना कहियो बनियो पाई कि ना, कि एकरा खातिर वेतन पर कर्मचारी राखल जा सके. अपने से जतना हो सकेला करत रहीले. चाहीले कि कुछ अउरी लोग मिलित जे भोजपुरी खातिर अइसने पागल रहीत त ओह लोग का जिम्मे अलग अलग विभाग सँउप देतीं. बाकिर … जवन बाति संभव नइखे तवना खातिर सोचलो समय के बरबादी होखी.\nखैर, बात से बहकला के जरूरत नइखे. स्टेट बैंक आ यूनियन बैंक आ दिल्ली मेट्रो में कुछ बहाली, कुल मिला के 6388 गो बहाली, होखे वाला बा जवना के जानकारी एहिजा दिहल गइल बा.\n3 thought on “कुल 6388 गो बहाली का बारे में”\nभोजपुरी आ भोजपुरिया समाज खातिर राउर बड़ी नेक विचार बा .रउआ आपन बहुमूल्य समय देके सेवा में लागल राहिला , ई कम बात नइखे .देखे से लागेला की रउआ भोजपुरी खातिर समर्पित इन्सान बानी.\nइहाँ भी कुछ बहाली बा…देखीं।\nसादर धन्यवाद ए जानकारी खातिर. सीडैक में भी कुछ बहाली बा….नीचे के लिंक देखीं..पर हाँ इहो खाली..पिछड़ा जाति, जनजाति, अनुसूचित जाति आदि खातिर बा।


पवन सिंह आ मोनालिसा के जोड़ी – Anjoria\nजून 21, 2010 पवन सिंह, मोनालिसा\nभोजपुरियो सिनेमा में हीरो हीरोइन के खास जोड़ी सराहल जाले आ आजुकाल्हु जवन जोड़ी बेसी चरचा में बा ऊ हवे पवन मोनालिसा के जोड़ी.\nदेवरा बटा सतावेला अउर सईया का साथ मड़ईया में जइसन हिट फिल्म देबे वाली जोड़ी अबही आगहू कई गो फिलिमन में लउकके वाली बा.\nपवनो सिंह कहेले कि मोनालिसा का साथे उनकर जोड़ी दर्शकन के खुब पसन्द आवेले. काहे कि मोनालिसा बढ़िया अदाकारा होखला का साथ साथ कमाल के डांसरो हई. एह जोड़ी के आवेवाली फिलिमन के नाम बा, गुण्डईराज, कुरुक्षेत्र अउर अब न चुप रहब.\nलोकगायकी से अभिनय का ओर कदम राखे वाला पवन सिंह के प्रशंसकन के डबल खूशी मिलेला जब ऊ उनका के परदा पर एक्टिंग करे का साथ साथ गानो गावेले. पवनो सिंह के पूरा कोशिश रहेला कि उनका फिल्मन के संगीत बढ़िया रहो आ गाना सुने में नीक लागे. एहीसे ऊ हर फिल्म में खुद अपने आवाज में गाना गावेले. आखिर उनकर पहचान त गायकीए से भइल रहे एहसे ऊ अपना प्रशंसकन के कबो निराश कइल ना चाहस.


पाठक लोग खातिर जरुरी सूचना – Anjoria\nपाठक लोग खातिर जरुरी सूचना\nआजु अँजोरिया के पंजीकृत उपयोगकर्ता लोग का सूची से ३६४ नाम हटा दिहल गइल बा जवन देखहीं में नाजायज लागत रहुवे. कवनो कारण से भा गलती से अगर राउर नाम हट गइल होखे त ओकरो खातिर हम माफी चाहब.\nअँजोरिया पर रजिस्टर कर लिहला का बाद अपना इमेल के चेक करीं. अगर रउरा इनबाक्स में राउर पासवर्ड नइखे गइल त आपन मेल के जंक बाक्स भा स्पैममेल चेक कर के देख लीं. हो सकेला कि एहिजा से गइल जानकारी स्पैम में राखल होखे.\nअसुविधा खातिर माफी चाहब.\nचलीं फेर से आसान कर दिहल जाव कमेंट दिहल\n2 thought on “पाठक लोग खातिर जरुरी सूचना”\nसंपादक जी नमस्कार !\nहमार रजिस्ट्रेशन रउआ स्वीकार कईलीं !एह शुभ काम खातिर बहुत -बहुत धन्यवाद !\nकवनो पाठक के पंजीकरण कबो ना रोकल जाला ना रोकल जाई. बस कुछ स्पैमर एह आजादी के गलत इस्तेमाल करेलें ओहि लोग के नाम हटावल जाला काहे कि ऊ केहू के दोस्त ना होखस आ इन्टरनेट के कोढ़ हउवें सँ.\nओही स्पैमर का चलते बहुते इमेल सेवा प्रदाता वर्डप्रेस से गइल इमेल के स्पैम भा जंक बाक्स में डाल देलें आ रउरा सब के लागेला कि का बाति ह कि पंजीयन का बाद पासवर्ड वाली मेल ना चहुँपल.\nजवना पाठक के एह मामिला में असुविधा होखत होखे ऊ हमरा के सीधे मेल भेज सकेला आ हम देखब कि कहाँ समस्या बा आ ओकर निराकरण करे के प्रयास करव.\nराउर हमेशा स्वागत बा अँजोरिया पर.


कानपुर – टटका खबर\nकानपुर में आठ गो पुलिसवालन के खून करे वाला अपराधी विकास दूबे के आजु भोरे मध्यप्रदेश के उज्जैन में महाकाल मंदिर से गिरफ्तार कर लीहल गइल. बतावल जात बा कि विकास अपनहीं चिल्ला चिल्ला के आपन परिचय बतवलसि कि ऊ कानपुर वाला विकास दूबे ह. इहो कहल जात बा कि महाकाल मन्दिर में ओकर गिरफ्तारी\nरोटोमैक घोटाला में कोठारी का बाद अब बैंक अधिकारियन के नंबर\nकानपुर, 21 फरवरी (वार्ता) कानपुर के रोटोमैक कंपनी मालिक विक्रम कोठारी पर शिकंजा कसला का बाद सीबीआई आ ईडी के टीम अब कुछ बैंक अधिकारियन पर शिकंजा कसे खातिर ओह लोग से पूछताछ शुरु क सकेलें. सुने में आव बा कि एह बैंक अधिकारियन के पूछताछ खातिर सीबीआई आ ईडी के टीम जल्दिए बोलहटा भेजी.\nनोएडा आ लखनऊ का बाद अब कानपुर, आगरा आ मेरठो में चली मेट्रो\nयूपी के तीन गो अउर महानगरन – कानपुर, आगरा अउर मेरठ – में मेट्रो सेवा शुरु कइल जाई. एकर फैसला बियफे का दिने भइल यूपी कैबिनेट का मीटिंग में लीहल गइल बा. ई काम साल 2024 ले पूरा करा लीहल जाई. तीनों शहरन में मेट्रो रेल के दू दू गो कारीडोर होखी. कानपुर आ आगरा\nकानपुर में होली का दिने आठ लोग डूबल\nकानपुर में काल्हु बुध का दिने दू गो अलग अलग दुर्घटना में आठ लोग के मौत हो गइल. एहमें सगरी नवही रहलें जवना के उमिर सोलह साल से छब्बीस साल का बीचे रहल. पाँच लोग कोहना थाना इलाका में गंगा बराज में नहात घरी डूबल जबकि तीन जने बिठूर इलाका के ब्रह्मावर्त घाट पर डूबल.


Congress factionalism exposed issue of Abbas Siddiqui controversy read in Bhojpuri Bhojpuri Special: कांग्रेस के गुटबाजी उजागर, अब्बास सिद्दीकी विवाद के मुद्दा\nबंगाल में विधानसभा चुनाव से पहिले कांग्रेस पार्टी में आर-पार के लड़ाई शुरू हो गइल बा. कांग्रेस सांसद आनंद शर्मा ट्विटर पर जब बंगाल में कांग्रेस के गठबंधन पर सवाल उठउवन त अधीर रंजन चौधरी उनकरा पर एगो बिस्फोटक बयान दिहुअन. अधीर रंजन चौधरी कहुअन कि हमरा मालूम बा कि आनंद शर्मा के बिग बॉस के ह आ ऊ केकरा के खुस करेके चाहतारे.\nLast Updated: March 5, 2021, 12:27 PM IST\nपश्चिम बंगाल विधानसभा चुनाव 2021 खातिर कांग्रेस आ लेफ्ट गठबंधन के फॉर्मूला तय हो गइल. वाममोर्चा में शामिल पार्टी के 165 सीट पर चुनाव लड़िहें सन आ कांग्रेस 92 गो सीट पर लड़ी. बिसेस बात ई बा कि फुरफुरा शरीफ़ दरगाह के पीरज़ादा अब्बास सिद्दीकी के पार्टी इंडियन सेक्युलर फ्रंट (आईएसएफ) के 37 गो सीट मिलि गइल बा. ई त भइल ताजा हाल. बंगाल में बहुमत खातिर 148 गो सीट चाहीं. फिलहाल वाममोर्चा गठबंधन खातिर ई दूर के कौड़ी लागता. ओने कांग्रेस के गुटबाजी खतम होखे के नांव नइखे लेत. जबकि कांग्रेस बंगाल में 92 सीटन पर चुनाव लड़े जा रहल बिया. कांग्रेस पार्टी में जौन रार शुरू भइल तौन अभी तक ले खतमें ना भइल.\nबंगाल में विधानसभा चुनाव से पहिले कांग्रेस पार्टी में आर-पार के लड़ाई शुरू हो गइल बा. कांग्रेस सांसद आनंद शर्मा ट्विटर पर जब बंगाल में कांग्रेस के गठबंधन पर सवाल उठउवन त अधीर रंजन चौधरी उनकरा पर एगो बिस्फोटक बयान दिहुअन. अधीर रंजन चौधरी कहुअन कि हमरा मालूम बा कि आनंद शर्मा के बिग बॉस के ह आ ऊ केकरा के खुस करेके चाहतारे. उन्होंने कहा कि आनंद शर्मा किसकी ओर से बात कर रहे हैं. एपर भाजपा के राष्ट्रीय प्रवक्ता संबित पात्रा कहले बाड़न कि कांग्रेस गठबंधन एसे करेले ताकि ओकर अस्तित्व बांचल रहो. बंगाल के संदर्भ में संबित पात्रा के कहनाम बा कि आजकाल कांग्रेस आपन प्रासंगिकता बरकरार राखे खातिर गठबंधन पर निर्भर बिया. जौन कांग्रेस अपना के सेक्युलर कहेले, ऊहे कांग्रेस बंगाल में सेकुलर फ्रंट के साथे गठबंधन कर चुकल बिया. कांग्रेस के ई गठबंधन ना ह ई ठगबंधन ह. त साफे लउकता कि बंगाल के कांग्रेस आ दिल्ली में बइठल कांग्रेस के कुछ नेता लोगन के बीच अघोषित युद्ध चलता. एकर फायदा भारतीय जनता पार्टी उठावतिया त कौनो आश्चर्य के बात नइखे.\nआनंद शर्मा अपना ट्वीट में आपत्ति कइले रहुअन कि पीरजादा अब्बास सिद्दीकी के पार्टी इंडियन सेकुलर फ्रंट के साथे गठबंधन कांग्रेस पार्टी के मूल विचारधारा के खिलाफ बा. गठबंधन के फैसला लेबे के पहिले पार्टी स्तर पर बिस्तार से चर्चा करेके चाहत रहल ह. आनंद शर्मा अपना ट्वीट में बंगाल कांग्रेस के अध्यक्ष अधीर रंजन चौधरी के फैसला पर सीधे चोट करुअन. लिखुअन कि इंडियन सेक्युलर फ्रंट के अब्बास सिद्दीकी अपने बयान के कारन हरदम सुरखी में रहेले. अब्बास सिद्दीकी पर कट्टरता, महिला विरोधी बयानबाजी करेके आरोप लागत आइल बा. हालांकि, अब्बास सिद्दीकी बंगाल के फुरफुरा शरीफ दरगाह के पीरजादा हउवन, एह दरगाह के असर करीब 100 गो विधानसभा पर पर सकेला.\nहाले में पश्चिम बंगाल के मालदा जिला में उत्तर प्रदेश के मुख्यमंत्री आ स्टार वक्ता योगी आदित्यनाथ के एगो बिशाल रैली भइल ह, जवना में योगी जी कहले बाड़े कि दू मई (चुनाव रिजल्ट का दिने) के बाद तृणमूल कांग्रेस के गुंडा अपना जान के भीख मंगिहे सन. गो तस्करी पर रोक लागी. बंगाल के बदहाली देखि के पूरा देश दुखी बा. जे राम द्रोही बा, ओकर पूरा देश आ बंगाल में कौनो जरूरत नइखे. चुनाव पर्यवेक्षक अनुमान लगावता लोग कि भाजपा के शीर्ष नेता अब धुंआधार जनसभा करी लोग. जनसभा के संख्या हाफ सेंचुरी तक जा सकेले.\nआईं जानल जाउ कि तृणमूल कांग्रेस के रणनीतिकार प्रशांत किशोर भाजपा का बारे में का कहतारे? भारतीय जनता पार्टी बंगाल के चुनाव में 200 सीट जीते के दावा कइले बिया. एकरा पर प्रशांत किशोर कहतारे कि भाजपा खाली माहौल बनावतिया आ हवा तेयार करतिया. उनकर कहनाम बा कि भाजपा नेता लोगन के सभा में 200 भा 300 लोगे जुटतारे. बहुत ढेर होता त 500 लोग जुटतारे. उनका हिसाब से तृणमूल कांग्रेसे सत्ता में आई. त अगर सभा में भीड़ के देख के बात कइल जाउ त वामफ्रंट- कांग्रेस के सभा में भारी भीड़ रहुए. लागत रहुए कि जन समुद्र उमड़ि गइल बा. एह हिसाब से वाममोर्चा कांग्रेस के सत्ता में आवे के चाहीं. भीड़ के देखि के वोट के प्रतिशत के अंदाज मिलल बहुत मुस्किल बा. बाकिर प्रशांत किशोर एगो अइसन बात कहि देले बाड़े कि ओसे कुछु लोगन के मन में शंका बइठि गइल बा. का कहले बाड़े?\nकहले बाड़े कि अगर लॉ एंड ऑर्डर के फ्रंट पर कौनो बड़ दिक्कत नइखे होखत , जवना के इस्तेमाल भाजपा राष्ट्रवाद के हिसाब से क दी, तब तक ले चुनाव में कुछु बदलाव ना होई. सवाल पूछल गइल कि लॉ एंड आर्डर के कइसन दिक्कत? त प्रशांत किशोर कहले कि अगर पैरामिलिट्री फोर्स पर कौनो तरह के हमला होता, तब माहौल बदलि सकेला. कांग्रेस परिवार में जी-23 नेता लोग जेकर नेता गुलाम नबी आजाद बाड़न अलगे सुर में बोलता. ई “जी- 23” ओह नेता लोगन के ग्रुप ह जौन राहुल गांधी के नेतृत्व के चुनौती देता. प्रकारांतर से उनका के अयोग्य कहता. नेतृत्व के बदले के मांग करता. कांग्रेस के वरिष्ठ नेता सलमान खुर्शीद, गुलाम नबी आजाद के चिट्ठी लिखले बाड़े कि अरे भाई सोच, तोहरा के इतिहास में कौना रूप में याद राखल जाई.\nकहात त बा कि सांगठनिक चुनाव होई. बाकिर समय पर होई. सच्चाई ई बा कि देश भर के कांग्रेस कार्यकर्ता कन्फ्यूज्ड बाड़े सन. कई गो राज्यन में चुनाव होखे जा रहल बा. ऐन एही मोका पर एक दूसरा के ललकरला से वोटर पर का असर परी, साफ महसूस कइल जा सकेला. त कांग्रेस के ई ताजा हाल बा. आ बंगाल में कांग्रेस के परंपरागत वोटर आपन जगह धीरे- धीरे बदलता. अगर ईहे ट्रेंड मतदान का दिन ले रहल त कांग्रेस के का हाल होई समय बताई. वोटर के बान्हि के राखे के बा त कांग्रेस आपन सिर फुटव्वल रोको. नात अपने पैर पर कुल्हाड़ी मारे के बा, त के रोक सकेला. (लेखक विनय बिहारी सिंह वरिष्ठ पत्रकार हैं.)


Talk of some classic Bhojpuri films amidst the noise of obscenity Bhojpuri: अश्लीलता के शोर के बीच कुछ क्लासिक भोजपुरी फिल्मन के बात – News18 Hindi\nभोजपुरी खेसारी लाल यादव (Khesari Lal Yadav) के एगो गाना से जवन अश्लीलता के विवाद शुरू भइल बा, ओकरा चलते कए गो सिंगर निशाना पर आ गइल बाड़ें. लेकिन एगो जमाना रहे, जब भोजपुरी गाना अपना मिठास के कारण बॉलीवुड में भी जगह बनइले रहे.\nLast Updated : June 30, 2021, 16:16 IST\nभोजपुरी सिनेमा के इतिहास 60 साल पुरान बा. कहल गइल बा साठा प पाठा. आपन भोजपुरी इंडस्ट्री तब खड़ा भइल जब हिन्दी सिनेमा अपना उफान पर रहे. राजकपूर, देवानंद, गुरुदत्त के टाइम चलत रहे. धर्मेन्द्र इंडस्ट्री में आ गइल रहलें अउरी आवे वाला साल में सदी के महानायक अमिताभ बच्चन के पदार्पण होखे वाला रहे. कहे के माने कि जब भोजपुरी के मौसेरी भाषा हिन्दी में एतना बढ़िया सिनेमा बनत रहे आ भोजपुरिया दर्शक भी उहे देखे तब भोजपुरी सिनेमा के लॉन्च कइल, कम दिलेरी के बात ना रहे. बाकिर ई दिलेरी तक तक 500 से अधिक फिल्मन में काम कर चुकल नाजिर हुसैन साहेब कइलें आ खनन व्यवसाय के एगो नवहा निर्माता विश्वनाथ शाहाबादी के साथे मिलके पहिला फिल्म बना देहलें.\nगंगा मइया तोहे पियरी चढ़इबो\nहम बात करत बानी गंगा मइया तोहे पियरी चढ़इबो के. साल 1962 में रिलीज भइल फिल्म के आइडीआ नाजिर साहेब के दिमाग़ में ना जाने कई बरिस पहिलहीं फूटल रहे. बाकिर आपन व्यस्तता अउरी फंड के कमी के कारण मामला टलल जात रहे. हालांकि उनका जिनगी में जामवंत बनलें भारत के प्रथम राष्ट्रपति अउरी भोजपुरिया लाल डॉक्टर राजेन्द्र बाबू. उहे नाजिर साहेब के उत्प्रेरित कइलें आ एह फिल्म पर जोर शोर से काम चलल, फंड मिल गइल आ कलाकार से लेके क्रू सब जुटिया गइल. एह फिल्म के निर्देशन कइलें कुंदन कुमार. फिल्म में हीरो अशिम कुमार रहलें अउरी हिरोइन कुमकुम रहली. फिल्म के कहानी विधवा के पुनर्विवाह पर आधारित रहे. एगो युवती शादी के तुरते बाद विधवा हो जा तिया, फेर ओकर दोसर बियाह पर समाज कइसे बाधा बनत बा, इहे फिल्म के प्लॉट रहे. विधवा बियाह ओ समय के ज्वलंत मुद्दा रहे आ लोग एकरा खिलाफत में ढेर रहे. ई फिल्म एगो सामाजिक संदेश लेके आइल आ ओ बेरा जवना जवना सिनेमा हॉल में लागल, उ साल साल भर ई फिलिम देखवलस. लोग बैलगाड़ी, ट्रेन, पैदल जा जा के ई फिल्म सिनेमाघर में देखल. एकर सब गनवे सदाबहार बा. ई फिल्म भोजपुरी के गौरवशाली इतिहास समझे खातिर जरूर देखे के चाहीं.\nलागी नाही छूटे राम\nभोजपुरी के दुसरको फिल्म नाजिरे साहब आ कुंदन कुमार के जोड़ी लेके आइल. फिल्म के नाम रहे लागी नाही छूटे राम. फिल्म के निर्माता रामायण तिवारी रहलें. निर्माता खुद हिन्दी अउरी भोजपुरी फिल्मन में सक्रिय रहलें आ तिवारी के नाम से जानल जास. एह फिल्म में हिट आइटम डान्सर अउरी सलमान खान के सौतेली माई हेलेन भी पहिला बार भोजपुरी में आपन जादू बिखेरली. फिल्म में एगो गरीब बाप सुक्कू के बेटी रूपा बचपने में हेरा जात बिया, उ बेचारा अकेले गाँव के बड़हन जमींदार के घरे काम धाम कर के पेट पालत बा. ओकर मालिक भी सुक्कू के बड़ा मानत बाड़ें. अचानक रूपा मिलत बिया त पता चलत बा कि उ त नाच के नचनिया हो गइल बिया. जमींदार लोक लाज से बचे खातिर गाँव छोड़ के जाये के कहत बाड़ें. फिल्म के कहानी बड़ा मार्मिक बा आ ओकर गाना भी. ओ बेरा नाच गाना के लोग बड़ा निकृष्ट काम माने, तब हई टिकटॉक के जमाना ना रहे. फिल्म कहानी अउरी गाना खातिर देखे के चाहीं. सावन आवता. राखी के त्यौहार आवता. एह फिल्म में एगो गाना बा, लता मंगेशकर जी के आवाज़ में- ‘’ रखिया बन्हा ल भईया सावन आइल, जीयs तू लाख बरिस हो’’\nफिल्म बिहारी बाबू 1985 में आइल आ शत्रुघ्न सिन्हा के हिन्दी से भोजपुरी में पदार्पण करवलस. शत्रुघ्न सिन्हा बिहारी बाबू के नाम से जानल जालें आ ओही नाम के एह में भुनावल गइल. फिल्म के कहानी एगो बहादुर आदमी के रहे जवन हमेशा गरीब अउरी लाचार खातिर खड़ा रहेला. फिल्म में एगो घर के लोग के ठगी करके आ जाल में फंसा के ओकर सब जमीन जायदाद लूट लिहल जाता तब बिहारी बाबू आके ओह सुंदर परिवार के बिखरे से बचावत बाड़न. एह फिल्म में टीना मुनीम भी रहली, जे आज टीना अंबानी के नाम से जानल जाली. कुणाल सिंह भी एह फिल्म में समानांतर भूमिका में रहलें. एहू फिल्म में राखी पर एगो गाना बा- ‘’ राखी हर साल कहेले सवनवा में, भईया बहिनी के रखिहs अपना मनवा में ’’. हर साल राखी प ई गीत देश भर में गूँजेला.\nपहिलका रंगीन भोजपुरी फिल्म ‘’ दंगल ‘’\n1977 में आइल फिल्म दंगल सुजीत कुमार के तीसरा भोजपुरी फिल्म रहे. एकरा से पहिले उ बिदेसिया अउरी लोहा सिंह कर चुकल रहलें. सुजीत कुमार हिन्दी में काफी पहिले से सक्रिय रहलें. फिल्म दंगल के गीत ‘काशी हिले पटना हिले’ त क्लासिक हो गइल. फिल्म के कहानी एगो नौजवान कुंदन ठाकुर के रहे जे समाज में होखत अत्याचार से हरदम लोह लेत बा. ओकर चाचा ठाकुर साहब छोट जात से बड़ा नफरत करत बाड़ें. बाकिर एक बार लड़ाई में जब उनके जान पर बन आवत बा आ उनके ब्लड ग्रूप के खून नइखे मिलत त एगो छोट जात के लइकी के खून से उ बचत बाड़ें. इहाँ उनके हृदय परिवर्तन होता आ उ कुंदन के बियाह ओ लइकी बादामी से करा देत बाड़ें अउरी जाति पात के बंधन पाट देत बाड़ें.\nरूस गइलें सइयाँ हमार\nपाँचवा क्लासिक फिल्म बा नाजिर हुसैन के निर्देशन में बनल ‘रूस गइलें सइयाँ हमार’. फिल्म के गीत संगीत बड़ा हिट भइल. फिल्म के हीरो रहलें राकेश पांडेय. एह फिल्म के कहानी रहे एगो गाँव के अधेड़ उम्र के ठाकुर के. जे अपना प्रेमिका रामकली के लइका के अपनावे से इनकार कर देत बाड़ें काहें कि उ लोग के का मुंह देखइहें. रामकली के अपना गोदी में के लइका लेके अकेले उ गाँव छोड़ के जाए के पड़त बा. जब रामकली अकेले अपना बेटा के पाल पोस के बड़ा कर देत बाड़ी त उहे बेटा ठाकुर से अपना हक अउरी नाम खातिर लड़त बा. ई फिल्म भी जरूर देखें लायक बा.\nदेखे लायक भा क्लासिक भोजपुरी फिल्मन के एगो बड़हन लिस्ट बा, जवना के देख-देखा के छाती उतान कइल जा सकेला. उक्त पाँच गो फिल्म त नजीर के रूप में पेश कइनी ह. बिदेसिया, बलम परदेसिया, धरती मईया, गंगा किनारे मोरा गाँव, पिया के गाँव, दुल्हा गंगा पार के आदि पुरनका दौर में भा परिवार, औलाद, फिरंगी दुलहिनिया, कोठा, बिदाई आदि नयका दौर में भी अइसन तमाम फिल्म बा, जवन देखल जा सकेला. अँधेरा प उजाला उछाले के पड़ी ए भाई. कीचड़ से कीचड़ ना धोआई.\n( लेखक मनोज भावुक भोजपुरी साहित्य और सिनेमा के जानकार हैं.)\nBhojpuri Bhojpuri Movies Bhojpuri News\npodcast : महिला आरक्षण अधिकार का विषय है दया का नहीं : सीजेआई एनवी रमण


नीक-जबून-2 – Anjoria\nअक्टूबर 27, 2016 भोजपुरिया स्वाभिमान, भोजपुरी स्वाभिमान, भोजपुरी.नीक-जबून, रामरक्षा मिश्र विमल\nजरूरी बा भोजपुरी के स्वाभिमान से जोड़ल\nओइसे त बहुत पहिले से संविधान का आठवी अनुसूची में भोजपुरी के डलवावे के माङ भोजपुरिया करत बाड़न बाकिर एने दु-एक बरिस से त जइसे बाढ़ि आ गइल बा. बहुत लोग एकर श्रेय लिहल चाहता. साइत एही कारन सोशलो साइट पर कई गो दल जागरन ना त धरना अभियान जारी रखले बाड़न. हम सभके लाइक क दिहींले, काहेंकि एमें फायदा ढेर लउकेला. नयो पीढ़ी अब कूदे लागल बिया एमें. बड़-बड़ शहरो में अब लइका लजात नइखन सऽ झंडा उठावे में. जय भोजपुरी. एकरे त जरूरत बा आजु.\nसाँच पूछीं त हम तरसि जाईंले कई बेरि भोजपुरी बोले खातिर. अहिंदी प्रदेश में बड़ा हिचकेले लोग भोजपुरी बोले में. भोजपुरी बोलत-बोलत हिंदी बोले लागेला लोग आ ना त कबो-कबो साँय-साँय बोले लागेलन. साइत डेराला लोग कि केहू गँवार जनि कहि देउ. बाकिर हमरा त एकरो से बरियार कारन बुझाला भोजपुरिया लोगन के परम उदारता आ अपना के महान लोगन का लिस्ट में जोड़वावे के सनक. दोसरा के चीज के नीमन आ अपना चीज के बाउर बतवला से आदिमी निष्पक्ष हो जाला नू ! असली बात त ई बा कि उदारता आ मूर्खता में ढेर अंतर ना होखे, खाली चेतना का कमी भा होखला से रूप बदल जाला. आपन पहिचान बदले के कोशिश से हीन ग्रंथि ना घटी भाई. अपना पहिचान के सुघर, उपयोगी, बेहतर ,कम से कम राष्ट्रीय आ ना त अंतर्राष्ट्रीय बनवला से घटी. हम त आजु ले ना लजइलीं लिखे-बोले में. भोजपुरी लिखे-बोले में काहें केहू लजाई भला ?\nभोजपुरी के लिखित रूप के पढ़ल सभका खातिर आसान नइखे, ई सोरहो आना सच बा. बाकिर एकर कारन का बा ? हमार जवाब बा- अभ्यास के कमी. सभसे कठिन हटे चीनी भाषा के लिपि. जब चीनी लोग ओकरा आगा केहूके ना पूछसु आ केनियो से कमी नइखे आइल ऊहन लो’ का गुणवत्ता आ जुझारूपन में त हमनी के थथमा काहें लागल बा ? साँच त ई बा कि हमनी का अब मेहनत से भागे लागल बानी जा आ एह स्थिति के कबहूँ सुखद भा शुभ ना कहल जा सके. अपने पढ़ीं आ घर-परिवार में सभके पढ़े के माहौल बनाईं. सवाल खाली भषे के नइखे, संस्कृतियो के बा. रउरा आपन भाषा बचाईं, संस्कृति त घलुआ (डिफाल्ट) में जोगा जाई. एहसे जइसे होखे, जतना होखे, जुटीं सभे, मिलीं सभे. छाती उतान कइके भोजपुरी बोलीं जा, लिखीं जा, पढ़ीं जा पढ़ाईं जा. अब जरूरी हो गइल बा भोजपुरी के अपना स्वाभिमान से जोड़ल. सवाल दगला भा भूभुन फोरला से कुछ मिली ना. जहिया ई बात सभ भोजपुरिया के बुझा जाई, ओह दिन आठवीं अनुसूची के के पूछो, सूची-सूची में भोजपुरी छपा जाई.


मीडिया के बकतूतही के नमूना – Anjoria\nनवम्बर 9, 2012 करन थापर, मीडिया, राम जेठमलानी\nपिछला दिने सीएनएन आईबीएन चैनल पर करन थापर इंटरव्यू लिहलन रामजेठमलानी के. एह इंटरव्यू में जान बूझ के अइसन अइसन सवाल कइल गइल जवना बहाने मीडिया अपना बकतूतही का मकसद में कामयाब हो सके. बहुते कम लोग अंगरेजी के ई इंटरव्यू देखले सुनले होखी बाकिर देश के भाषाई मीडिया एह बात के कवना तरह तूड़ मरोड़ के पेश कइले ई जाने ला ओह इंटरव्यू के पूरा सुनल पढ़ल जरूरी बा.\nएहिजा ओह इंटरव्यू के भोजपुरी में पेश कइल जात बा. जहाँ ले मानल जा सकेला दुनु में से केहू के भोजपुरी ना आवे आ हमहू एह भरोस में बानी कि ओह लोग के पते ना चली कि उनकर इंटरव्यू भोजपुरी में निकलल बा. पूरा इंटरव्यू जस के तस सीएनएन आईबीएन के वेबसाइट पर दिहल गइल बा. अंगरेजी में ओकरा के पूरा पढ़ल जा सकेला. एहिजा हम कुछ खास सवाल जवाब पेश करब बिना कवनो नून मरीचा मिलवलेः\nकरन थापर – शैतान के वकील कार्यक्रम में स्वागत बा. का इमानदार आ बेलगाम बोले वाला रामजेठमलानी भाजपा के लजवावे के कोशिश करत बाड़न ? आप अपने पार्टी के अध्यक्ष नीतिन गडकरी के इस्तीफा मँगनी आ फेर बियफे का दिने कहनी कि भगवान राम एगो खराब भतार रहलें. का आप भाजपा के लजवावे के कोशिश करत बानी ?\nराम जेठमलानी – माफ करब. एकदमे ना, हमार कवनो इरादा नइखे ओह लोग के लजवावे के. हम त पार्टी के मजबूत बनावल चाहत बानी आ एहिला हम सही काम करे पर अड़ल बानी. आ अगर हम ई काम खुलेआम ना करब त हमार बात केहू सुनबे ना करी.\nकरन थापर – चलीं ओह बात पर गोलियावल जाव जवना आप भगवान रान का बारे में कहनी. राम एगो खराब पति रहलें. आ आप उनुका के एकदम पसंद ना करीं. हिन्दुत्व ला समर्पित भाजपा के सदस्य होखला के नाते का सकारब कि ई कहल गलत रहुवे ?\nराम जेठमलानी – हमरा दुख बा कि ई गलती ना रहे, अगर लोग व्यंग समुझल भुला दिहले बा त हम कुछ ना कर सकीं.\nकरन थापर – का ई मजाक रहल ?\nराम जेठमलानी – ना ई मजाक ना रहल, बाकि ई कहल मजेदार रहल. एगो किताब विमोचत भइल रहे जवना में लिखल गइल बा कि औरतन संगे जमाना से अन्याय होखत आइल बा.\nकरन थापर – बाकिर राम त भगवान हउवन ?\nराम जेठमलानी – हमरा अफसोस बा कि हम आपन धार्मिक विश्वास पर प्रेस में बहस नइखीं करे जात. हम जवन हईं से हईं.\nकरन थापर – बेशक रउरा हईं.\nराम जेठमलानी – आ अगर आप ई सोचत होखीं कि हम कवनो अइसन बात कहले बानी जवन ईशनिंदा होखे त ई राउर हक बा, बाकि तब ई बात अपना मुँह में डाली आ कहीं कि ई ईशनिंदा ह.\nकरन थापर – ना, हम ईशनिंदा का बारे में नइखीं बतियावत. हम एह बारे में बतियावत बानी कि आप हिन्दुत्व के सिद्धान्त लँघले बानी जवना पर राउर पार्टी गोलियाइल रहेले.\nराम जेठमलानी – हमरा बहुत अफसोस बा. भाजपा कवनो कजहबी पार्टी ना हियऽ. लोग के मजहबी विश्वास पर एकर कवनो नियन्त्रण नइखे.\nकरन थापर – बाकिर ई हिन्दुत्व ला समर्पित त बिया.\nराम जेठमलानी – ई मजहबी विश्वासो के हिस्से नइखे, ई हमार सोचावट ह आ एगो मिथक, जवन हर मजहब के रुचिगर बनावेला, पर हमार विचार भर ह. बिना मिथक के मजहब कुछ ना होखे.\nकरन थापर – आपके कहना बा कि राम मिथक हउवन भगवान ना ?\nराम जेठमलानी – सुनीं. प्लीज प्लीज. ई सब वइसन बात हई स जवना पर हम आपसे बहस कइल नइखी चाहत,बाकि आपके कह सकीलें कि हमरा गंभीर सन्देह बा कि ऊ एह रूप में कवनो एतिहासिक पुरूष हउवन. बाकि ईहो बा कि लोग के कुछ आपन विश्वास होला आ ऊ विश्वास ओह लोग के बहुत हद ले काबू में राखेला, आ हमार कवनो इरादा नइखे कि बेमतलब हम लोग के विश्वास के खराब करीं.\nकरन थापर – एह बात के हमरा के एह तरह से कहे दी.. अगर आप लोग के मजहबी विश्वास के आदर करीलें त बहुते लोग के रउरा बात से दुख चहुँपल बा कि भगवान राम एगो खराब पति रहलन. का आप आपन कहना वापिस लेब ?\nराम जेठमलानी – हम आपसे माफी चाहब. हमबहुते लोग से मिलल बानी जिनकर कहना बा कि ओहू लोग के इहे राय बा.\nकरन थापर – त आप कहल वापस लेबे के नकारत बानी ?\nराम जेठमलानी – एकदम से, एकदम से आ एगो आखिरी बात. हम ई आपके फायदा ला कहत बानी. प्रेस से ई बात पहिलहीं कह चुकल बानी आ आपहू से कहत बानी. हम एह बात पर प्रेस में कवनो बहस नइखी कइल चाहत.\nकरन थापर – त आप यदि आपन कहल वापिस नइखी लेबे जात त एकर मतलब भइल कि अपना कहला ला माफियो नइखी माँगे जात ?\nराम जेठमलानी – सुनीं, आप बस आपन सवाले दोहरावत बानी. अइसन मत करीं. एही चलते हम हमेशा आप से लड़ल बानी. आप हमार राय जान लिहनी अब. अगर आप सोचत बानी कि हमरा केहू से माफी मँगला के जरूरत बा ….. हम नइखीं सोचत कि हमरा केहू से माफी मँगला के जरूरत बा.बाकि हम आपके ई जरूर कहल चाहब कि प्रेस व्यंग के बाव भुला गइल बा.\nकरन थापर – का आप एह पर धेयान बटोरे आ विवाद बनावे ला प्रेस पर दोस लगावत बानी ?\nराम जेठमलानी – एकदम सही बात. ई फालतू बा. बहुते फालतू बा. साँच में, जे लोग ओह कार्यक्रम के आयोजित कंइले रहुवे ओह लोग के बहुते नाराजगी होखी प्रेस के एह काम से.\nकरन थापर – का हम पूछ सकीलें, का ई कुछ खराब ना रहल कि एगो भाजपा सांसद भगवान राम का बारे में अइसन बात कहलसि ?\nराम जेठमलानी – हम नइखी मानत. प्लीज… भाजपा के दर्शन का बारे में आपके कुछ राय हो सकेला. हम ओह से तनिको इत्तेफाक ना राखीं आ आप भाजपा से अन्याय करत बानी. कृपा कर के हमरा एह इंटरव्यू के भाजपा के फजीहत करावे खातिर मत इस्तेमाल करीं. आ कृपा कर के एह से फरका रहीं, आप एगो विवादित विषय उठवनी आ हम ओकर जवाब दे दिहनी. हमार ईच्छा नइखे जे एह बात ला हमार क्रास एक्जामिनेशन कइल जाव काहे कि एहसे कवनो सार्वजनिक रुचि नइखे सेवात.\nएह तरह के अउरियो सवाल जवाब भइल. करन थापर एह तरह के काम करे वाला अकेला आदमी नइखन मीडिया में. मीडिया अइसनके लोगन से भरल बा जे कवनो ना कवनो तरह से भाजपा के, हिन्दुत्व के, संघ के फजीहत करे के बहाना खोजत रहेला. जवन ना कहब तवनो डाल दियाई रउरा मुँह में आ फेर ओह बात के ले उड़ल जाई जइसन एहू बारे में भइल. मीडिया के अइसन लोगन के असल मकसद बस इहे बा कि कवनो तरह से कांग्रेस के करिखा लुकावे ला दोसरा के करिखाह देखावल जात रहे.


टटका खबर (मंगल,3जनवरी 2012) – टटका खबर\nटटका खबर (मंगल,3जनवरी 2012)\nमुख्यमंत्री नीतीश से बेसी अमीर उनुकर बेटा निशांत बाड़े. ई खुलासा आजु सरकार के मंत्रियन के संपति के घोषणा का बाद भइल. निशांत के अपना महतारी के सगरी संपति मिलल जब उनुका महतारी के निधन हो गइल.\nबिहार में नयका लोकायुक्त कानून लागू कर दिहल गइल. पहिले लोकायुक्त कवनो आदमी होत रहे अब ई संस्था होखी. एकरा दायरा में मुख्यमंत्री, विधान परिषद के सभापति, विधानसभा के अध्यक्ष समेत तमाम मंत्री, सरकारी कर्मचारी आ सरकारी अनुदान लेबे वाला संगठन शामिल रहीहे.\nआरा के लक्ष्मणपुर के रहे वाला आ राज्य के वरिष्ठ अधिवक्ता इंद्रदेव नारायण के निधन आजु अंठानबे साल का उमिर में पटना में हो गइल. अंतिम संस्कार उनुका गांव का लगे अलेखी टोला घाट पर करावल जाई.\nबक्सर जिला के सिकरौल इलाका में भदार पुल का लगे एगो वाहन नहर में गिर गइल जवना से तीन जने के मौत डूबला से हो गइल.\nआकाशवाणी पटना के समाचार विभाग खातिर अंशकालिक संवाददाता बहाल करे खातिर विज्ञापन दु जनवरी का अखबार में प्रकाशित भइल बा. बेसी जानकारी नौकरी चाकरी पर पढ़ीं\nत्रिनिडाड टोबैगो के प्रधानमंत्री कमला प्रसाद बिसेसर एगारह जनवरी के अपना पुरखन का गांव बक्सर के इटाढ़ी के भेलुपूर आवे वाला बाड़ी. गाँव में हेलीपैड बनावे के काम शुरू हो गइल बा.\nसासाराम में जिला अंकेक्षण पदाधिकारी शैलेन्द्र कुमार आ सहायक रामाधीन प्रसाद के घूस लेत घरी रंगेहाथ गिरफ्तार कर लिहल गइल.\nडीपी यादव के सपा में लेबे खातिर अखिलेश यादव तइयार नइखन. जबकि आजम खाँ चाहत बाड़े कि डीपी यादव के सपा में ले लिहल जाव.\nभाजपा नेता मुख्तार अब्बास नकवी कहले कि कांग्रेस आ बसपा मिलके लखनऊ के उप मुख्य चिकित्सा अधिकारी वाई. एस. सचान के हत्या के खुदकुशी साबित करे के साजिश में शामिल.\nउप्र में भाजपा प्रत्याशियन के दुसरका सूची के 81 गो नाम में बसपा सरकार में मंत्री रहल ददन मिश्र आ अवधेश वर्मा के नाम शामिल बा. अबही ले राज्य के चार सौ तीन विधानसभा सीट में से दू सौ चौबीसे सीट के नाम तय कर पवले बिया भाजपा.\nसोलह से चौबीस जनवरी का बीच लखनऊ में होखे वाला सेना भर्ती रैली चुनाव का चलते टार दिहल गइल बा. हालांकि सोलह आ सतरह तारीख के धर्म शिक्षक आ कुछ अउर श्रेणी के बहाली पूर्व निर्धारित कार्यक्रम से होई.\nअजय चौटाला दिल्ली उच्च हाईकोर्ट से अपील कइलन कि उनुका के आमदनी से बेसी के संपति राखे का आरोप आ मामिला से बरी कर दिहल जाव.\nभारत पर हमला करे खातिर लश्कर ए तैयबा महिला आतंकवादी दस्ता बनवले बा जवना में एकइस गो लड़िकियन के मुजफ्फराबाद का लगे एगो शिविर में प्रशिक्षण देत बा.\nसंप्रग से ममता के दूरी बढ़ल. कांग्रेस पर वामपंथियन से मिलीभगत के आरोप लगवली. कहली कि ऊ कहियो मनमोहन सिंह भा सोनिया गाँधी का खिलाफ ना बोलली बाकिर कांग्रेसी उनुका के रोजे गरियावत बाड़े.\nदिल्ली परिवहन निगम अपना बस के किराया में पैंसठ फीसदी बढ़ोतरी करे के योजना बनलवे बा.\nभठियरपन का आरोप में बसपा सरकार से निकालल मंत्रियन, बाबू सिंह कुशवाहा आ बादशाह सिंह, के भाजपा में शामिल कर लेबे के फैसला पर कांग्रेस आ सपा भाजपा के निंदा कइले बाड़े जबकि बहुते भाजपा समर्थक सन्न रहि गइल बाड़े.\nअन्ना हजारे अभी कुछ दिन अस्पताले में रहीहें. पहिले उनुका शुक का दिने छुट्टी मिले वाला रहुवे बाकिर अब देरी होखे के खबर बा.\nपंजाब में चुनाव अधिकारियन के कामकाज पर सवाल उठावत मुख्यमंत्री प्रकाश सिंह बादल के चिट्ठी पर मुख्य निर्वाचन आयुक्त एस.वाई. कुरैशी मंगल का दिने कहलन कि आयोग के अपना अधिकारन के सीमा के जानकारी बा.\nआंध्र प्रदेश में सत्तारूढ़ कांग्रेस पार्टी ने वाई.एस. जगनमोहन रेड्डी के सहयोगी विजय साई के गिरफ्तारी के स्वागत करत उमेद जतवले बिया कि जल्दिये जगनो के गिरफ्तार कर लिहल जाई.\nमहाराष्ट्र में बृहन्मुम्बई नगर निगम समेत 10 गो नगर निगमन के चुनाव खातिर 16 फरवरी के मतदान करावल जाई.\nदेश के अनईस राज्य के बत्तीस विश्वविद्यालयन से चुनाइल पचास गो विद्यार्थियन के राष्ट्रीय मानवाधिकार आयोग में प्रशिक्षण दिहल जात बा. ओह लोग के इंटर्नशिप एक महीना ले चली.\nममता बनर्जी फेरु कहली कि लोकायुक्त पर तृणमूल कांग्रेस से कवनो समझौता ना करी.\nसीआईएसएफ के गोलीबारी से एगो विद्यार्थी के मौत का बाद उमर अब्दुल्ला कहलन कि एह गोली बारी के ‘माफ ना कइल जा सके’.\nसाल 2008 में भइल बेंगलुरू विस्फोट मामिला में आरोपी पीपुल्स डेमोक्रेटिक पार्टी के अध्यक्ष अब्दुल नाजिर मदनी के मंगल का दिने सर्वोच्च न्यायालय से जमानत ना मिलल आ ओकर याचिका खारिज कर दिहल गइल.\nपाकिस्तानी सेना ईरान के दू गो सैनिकन के हिरासत में लिहलसि त ईरान पाकिस्तान से लागे वाला आपन सीमा बंद कर दिहलसि.\nनेटवर्क 18, टीवी 18 में बड़हन निवेश करे के फैसला लिहलसि रिलायंस इंडस्ट्रीज. दुनु कंपनी मिल के इनाडू समूह के इलाकाई चैनल, जइसे कि ईटीवी बिहार, ईटीवी यूपी वगैरह, खरीदे खातिर धन जुटइहे.\nक्रिसिल के अनुमान बा कि भारत के बैंकन के विस्तार खातिर साल 2017 ले 2700 अरब रुपिया के शेयर पूंजी जुटावे होखी.\nटाटा के नैनो के मुकाबला करत बजाज ऑटो आपन सस्ता चरपहिया कार के आहु प्रदर्शनी में देखवलसि. कहलसि कि ओकर निशाना बा तिपहिया वालन के अपना ओर खींचल. ई नयकी कार ‘आरई60’ एक लीटर में पैंतीस किलोमीटर चली आ एहमें आठसौ सीसी के ईंजन लागी. कंपनी अबही एकर दाम नइखे तय कइले.\nसार्वजनिक क्षेत्र के कम्पनी स्टील अथॉरिटी ऑफ इंडिया लिमिटेड के राऊरकेला इकाई में दिसम्बर महीना में सबले बेसी हॉट मेटल आ कच्चा इस्पात उत्पादन के रिकार्ड बनल.\nहिंदुस्तान कंस्ट्रक्शन के गुजरात से 289 करोड़ रुपिया के ठेका मिलल बा. एह में जल परिवहन प्रणाली बनावे के बा.\nशेयर बाजार में मंगल का दिने तेजी रहल आ सेंसेक्स 421 अंक के छलांग लागवत बंद भइल.\nअक्टूबर से दिसम्बर का बीचे देश में चीनी उत्पादन पिछला साल का मुकाबले सतरह फीसदी बेसी भइल.\nचीन का आर्थिक विकास दर साल 2012 में घट जाई आ 8.8 फीसदी रही.\nअभिनेत्री पूजा बेदी कहली कि उनुका के कलर्स टेलीविजन चैनल के रिएलिटी शो ‘बिग बॉस-5’ के ग्रैंड फिनाले से अलगा रहे के कहल गइल बा.\nअखिल भारतीय शतरंज महासंघ के केंद्रीय परिषद मंगल का दिने सुपर ग्रैंडमास्टर विश्वनाथन आनंद के नाम देश के सर्वोच्च नागरिक सम्मान “भारत रत्न” खातिर प्रस्तावित कइलसि.\nओडिशा के जगतसिंहपुर जिला में होखत एगो हाफ मैराथन में एगो 18 साल के नवही के मौत हो गइल आ दू गो प्रतिभागी बेमार पड़ गइले.\nअपना प्रशिक्षक जी भास्कर राव के हत्या से दुखी महिला हॉकी खिलाड़ी मीणा खुदकुशी कर लिहली. भास्करराव के हत्या दू दिन पहिले नया साल के जश्न का दौरान उनुके एगो जूनियर केक काटे वाला छूरी से कर दिहले रहे.\nभारतीय क्रिकेट टीम के कोच डंकन फ्लेचर दुसरका टेस्ट का पहिला दिने अपना टीम के खराब प्रदर्शन खातिर बड़ साझेदारी ना बन पावे के जिम्मेदार ठहरवले. भारत के टीम 191 रन बना के आउट हो गइल.\nआस्ट्रेलियाई गेंदबाज जेम्स पैटिंसन कहलन कि भारत के बल्लेबाज तेज गेन्द से डेरा गइल बाड़े.\nसिडनी टेस्ट में आस्ट्रेलिया3विकेट के नुकसान पर 116 रन बनवलसि. भारत के पहिला पारी 191 रन पर समेटा गइल.


रउरा हाथ में एगो नया हथियार दिहल गइल बा – Anjoria\nApr 11, 2011 असहमति, आकलन, सहमति\nअँजोरिया के पाठक लोग का हाथ में अब एगो नया हथियार दे दिहल गइल बा. टिप्पणी करे में हिचकिचाये वाला लोग एह माध्यम से आपन राय बखूबी जता सकेला. हर पोस्ट का साथे रैंकिग करे के सुविधा दिहल गइल बा. हर लेख भा पोस्ट के रउरा अपना हिसाब से आकलन करे के आदत डाल लीं. एहसे दू गो बात होखी. पहिला त जवन अधिका पाठठक लोग के ठीक लागी तवना के जानकारी सभका हो जाई. दोसरे संपादनो में सुविधा हो जाई कि लोग का चाहत बा. एह आकलन करे में सबसे खास बात इहे बा कि रउरा लगिन नइखे करे के. लेख भा पोस्ट पढ़ीं आ अपना हिसाब से स्टार दे दीं.\nएक स्टार मतलब वाहियात, खराब खातिर दू स्टार, साधारण खातिर तीन स्टार, बढ़िया खातिर चार स्टार आ बहुते बढ़िया खातिर पाँच स्टार.\nसाथ ही रउरा कवनो टिप्पणी से आपन सहमति भा असहमति जता सकीलें बिना आपन परिचय सामने आवल दिहले.


ओकरा सउँसे चाहीं – बतंगड़-86 – Anjoria\nओकरा सउँसे चाहीं – बतंगड़-86\nMay 26, 2018 Editor बतकुच्चन, सतमेझरा 0\nनामी ज्ञानी आ विचारक लोग बड़हन-बड़हन ग्रन्थ लिख के ओतना ना समुझा पावे जतना एकाध लाइन में ट्रक-बस का पाछे लिखे वाला बरनन कर जाले. आ एही में जोड़ल जा सकेला सोशल मीडिया के ज्ञानियन के. इहो लोग कुछेक लाइन में अतना ज्ञान परोस देला कि लागेला कि अइसनके लोग के देख के लिखाइल रहुवे कि – सतसइया के दोहरे अरु नावक के तीर, देखन में छोटन लगे घाव करें गम्भीर. हालही में अइसनको एगो ज्ञानी बुझउवल बुझवलें कि अगर पप्पू बबुआ के अपहरण हो जाव त फिरौती के दी, भाजपा कि कांग्रेस ? आ इनका सवाल के जवाब दिहला से पहिले याद आ गइल कि एगो अपहर्ता अंगुरी काट के एगो औरत के पति से कहलसि कि तोहार मेहरारु हमरा कब्जा में बाड़ी. उनुकर सलामती चाहत होखऽ त जल्दी से फिरौती चहुँपा द. पति इत्मीनान से जबाब भेजलसि कि पहचान साबित नइखे होत, मूड़ी भेजऽ.\nखैर, ई क्षेपक त अइसहीं आ गइल बीच में. असल में त हम मणिशंकर अय्यर के बात कहल चाहत रहीं. मणि वाला नाग के किस्सा आदमी बहुते सुनले बा बाकिर मणिशंकर वइसन नाग हउवन जिनका लगे एक से एक लाजबाब मणि बा जवनन के ऊ बीच बीच में निकालत रहेलें आ भाजपा के जोरदार फायदा करा जालें. चउदह का चुनाव में उनुकर चाय वाला तंज अतना मजगर साबित हो गइल कि कांग्रेसी चाय का नामे से बिदके लगले. ओकरा बाद गुजरात चुनाव का बेरा मोदी के नीच आदमी बता के उनुकर काम आसान कर दिहलें. मणि के पाकिस्तान प्रेमो जब ना तब छलकत रहेला आ एही भरोसे ऊ उमेद राखेलें कि पाकिस्तानी हुक्मरान मोदी के हरवावे में उनुकर सहायता करीहें. अबकियो पाकिस्तान जा के मणि अपना ज्ञान के मणि देखावत कहलें कि मोदी से घबराए के जरुरत नइखे. मोदी के त महज तीसे फीसदी लोग पसन्द करेला, सत्तर फीसदी लोग त उनुका विरोध में बा हिन्दुस्तान में. शायद ऊ इशारा दीहत चाहत रहलन कि पाकिस्तान चढ़ बइठो भारत पर आ भारत के सत्तर फीसदी लोग मोदी का खिलाफ ओकर सहायता कर दी.\nआ एहीजे से हमार चिन्तन शुरु भइल कि देखीं सभे सत्तर फीसदी वालन के हरवावे खातिर अगर तीस फीसदी लोग चाहे त सत्तर फीसदी वालन के अलगा अलगा गुट में बाँट के आपन काम आसान कर सकेला. एह बात में एगो बड़हन बाति ई बा कि देश के सत्तर फीसदी वाला लोग एह बात के समुझे के कोशिश करे कि विरोधी तीस फीसदी वाला हर जुगत लगवले बा कि तू लोग आपुसे में लड़-कट मरऽ. तोहरा लोग के कबो दलित का नाम पर, कबो आरक्षण का नाम पर भड़कावल जात रहेला कि तू लोग एकजुट मत हो पावऽ. पिछला बेर तनिका धेयान दिहलऽ लोग त भारत में एगो चुनावी इतिहास बन गइल. एगो अइसन गोल के बहुमत वाला सरकार बनि गइल जवना में तीस फीसदी वाला केहू रहबे ना कइल. बाकिर पता ना ऊ कवन बीमारी ह कि अपना के सदाशयी देखावे बतावे का फेर में मोहमाया के घुन घुस जाला आ बिना जीतलहुं तीस फीसदी वालन के मकसद सधे लागेला अउर सत्तर फीसदी वाला लोग टुकुर-टुकुर देखते रहि जाला.\nअगिला चुनाव का पहिलहीं से सावधान रहला के जरुरत बा. मणि के बात गाँठ बान्ह लीं सभे. एक बेर आपन हिस्सा ले के फरका हो चुकल राउर गोतिया अपना खानदान के फेरु रउरे घर में घुसवले जात बा आ रउरा मेहरबानी देखावत ओकरा पर अपनो बाल बचवन से अधिका मोहाए लागल बानी. अबकी बेर ऊ हिस्सा नइखे माँगे वाला, ओकरा सउँसे चाहीं.\nओकरा सउँसे चाहीं\nलटकले त गइले बेटा – बतंगड़ 85\nजम्हूरिजत के जमूरा – बतंगड़-87


छपरा न्यूज, 07 अप्रैल 2016 – टटका खबर\nछपरा न्यूज, 07 अप्रैल 2016\nबिहार में शराब बन्दी का चलता अगर कवनो पियक्कड़ के मौत हो जाई त बिहार सरकार ओकरा परिवार के4लाख रुपिया के मुआवजा दीहि. एकर अधिसूचना जारी क दीहल गइल बा. उत्पाद आ मद्य निषेध मंत्री अब्दुल जलील मस्तान कहलन कि पियक्कड़ अगर नशा मुक्ति केन्द्र ले चहुंप नइखे पावत भा इलाज के दौरान अगर ओकर मौत हो जात बा त चार लाख रुपिया ओकरा परिवार के दीहल जाई.\nराष्ट्रीय लोक समता पार्टी ताड़ी बेचे पर लागल रोक का खिलाफ राज्यव्यापी आंदोलन चलावे के एलान कइले बिया. ओकर कहना बा कि एह फैसला से पासी समाज का साथं अन्याय कइल गइल बा आ पासी समाज पर पुलिसिया जुलुम बढ़ गइल बा.\nवायु सेना एह बात ला तइयार हो गइल बिया कि बिहटा के सैनिक हवाई अड्डा से यात्री विमान उड़ानल जायय पटना हवाई पट्टी छोट पड़ला का चलते ओहिजा बड़का विमान ना उड़ावल जा सके.\nरविरंजन कुमार के गोपालगंज के नयका पुलिस अधीक्षक बनानल गइल बा. मौजूदा पुलिस अधीक्षक निताशा गुड़िया के दरभंगा में बिहार सैन्य पुलिस के तेरहवीं बटालियन के समादेष्टा बना दीहल गइल बा.\nTags: गोपालगंज, पासी, बिहटा हवाई अड्डा, शराब बन्दी


टीवी हीरोइन आकांक्षा अवस्थी अब भोजपुरी सिनेमा में डेग धरीहें – टटका खबर\nमुंबई 08 जून (वार्ता) टीवी के जानल मानल अभिनेत्री आकांक्षा अवस्थी अब भोजपुरी सिनेमा में डेग धरे जात बाड़ी.\nउतरन, राजा की आयेगी बारात, खेल किस्मत समेत कई टीवी सीरियलन में अपना अभिनय के जौहर देखा चुकल आकांक्षा अवस्थी ‘दबंग सरकार’ का जरिये भोजपुरी सिनेमा में डेब्यू करे जात बाड़ी. फिलिम में उनुकर जोड़ी खेसारी लाल यादव के साथे लगावल गइल बा.\nआकांक्षा बतावत बाड़ी कि एह फिलिम – दबंग सरकार – में ऊ एगो मास्टरनी के किरदार में नजर अइहें जे गरीब बचवन के पढ़ावेली.\nआकांक्षा कहली कि खेसारीलाल यादव का साथे ई उनुकर पहिला फिलिम होखी आ पहिला बेर उनुका साथे काम करे में उनुका बहुता डर लागल रहुवे. बाकिर खेसारी लाल का साथे काम कइला का अनुभव बहुते नीक रहल.\nदबंग सरकार फिलिम ला खेसारी लाल यादव बहुते मेहनत कइले बाड़न आ अपना नया लुक खातिर ऊ आपन वजन घटवले आ सिक्स एब्स बनवलें. एह फिलिम में उनुकर किरदार लीक से हटके बा.\n‘दबंग सरकार’ एगो अलगे तरह के फिलिम बावे जवना के डायलॉग, म्यूजिक, एक्शन पर बहुते बारीकी से काम कइल गइल बा. फिलिम बहुते बढ़िया बनल बा आ वइसने बनल बा जइसन फिलिम देखे वाला पसन्द करेलें.\nअपना बारे में आकांक्षा कहली कि ऊ कई एक हिंदी टीवी सीरियल में काम क चुकल बाड़ी आ लगभग 10 बरीस से एक्टिंग करत बाड़ी. कहली कि लख्ननऊ से मुंबई एक्टिंग करे ना आइल रही बाकिर मजाके-मजाक में एगो ऑडिसन दिहली त ओही में चुना गइनी.\nकहली कि भोजपुरी फिलिम ‘दबंग सरकार’ ला ऊ आपन वजन दस किला बढ़वले बाड़ी. आ शूटिंग का दौरान अपना साथी स्टार खेसारी लाल यादव से बहुते कुछ सीखली.\nTags: आकांक्षा अवस्थी, दबंग सरकार, भोजपुरी फिलिम


नरक में सस्तई – Anjoria\nअक्टूबर 21, 2010 भोजपुरी लस्टम-पस्टम\nएक दिन बाबा लस्टमानंद रात में सुतल रहले. अचानक ऊ सपना देखे लगले कि एगो बड़हन मॉल (नया जमाना के बजार) में दोकान देखते – देखते ऊ नरक के दुआर पर पहुंच गइल बाड़े. उनका आगे एक जना अऊरी रहे, जेकरा के बाबा लस्टमानंद चीन्हत रहले. ऊ रहे एगो अखबार के सम्पादक. बेचारे सम्पादक जी के नजर जसहीं जमराज पर पड़ल ऊ चिचिअइले. हालत तऽ बाबा लस्टमानंदो के पातर हो गइल रहे. बेचारे सम्पादक जी घिघियइले – महाराज हमार टाइम नइखे भइल. ई तऽ हजूर माई बाप, ई तऽ सेल के कमाल हऽ कि हम देखत-देखत इहां ले चलि आइल बानी, ना तऽ हमार अभी टाइम कहां भइल बा ?\nयमराज मुस्कियइले, कहले, हां भइवा ई तऽ सेल के कमाल हऽ. जवन 90 परसेंट डिसकाउंट के बोर्ड हम धरती पर लगवले रहनी ई तऽ ओही के कमाल हऽ.\nसम्पादक जी घिघियले, नरक में डिसकाउंट कइसन सरकार ? इहां तऽ आदमी के सजाय होला. इहां तऽ ऊ लोग आवेला जे धरती पर पाप करेला चाहे गलत काम करेला.\nजमराज हंसले, अरे मानव तूं तऽ धरती पर ठाट बाट के सब साधन रखले बाड़ऽ, जे मन करेला ऊ बनावे लऽ. परखनली शिशु बना लेहलऽ, कवनों दिन अमरता के टानिक पी लेबऽ आ एहिजा केहु अइबे ना करी तब हमनी का करब सन ? एहि से हमनियो का एहिजा सब सुख सुविधा जोगाड़ करऽतानी सन. अब तूं ही लोग जे मीडिया में ऊंचा पद पर बाड़ऽ लोगिन ऊ लोग सब चोरन के पहिलका पेज पर छाप के हीरो बना देलऽ लोगिन. अब ऊ लोग जे इहां आयी तऽ कइसे रही लोग ?\nजमराज के बात पर सम्पादक तनी घूम के देखे चहलें. देखि के अइले तऽ फटाफट फारम भरले आ धरती की ओर चल दिहले, परिवार ले आवे.\nअतनही देखले तबले अचके में लस्टमानंद के आंखि खुल गइल.


मेहरी के खीस डेहरी पर - The Logical News\nकरे केहू भरे केहू का तर्ज पर कांग्रेस अपना सोशल मीडिया ब्रिगेड के मुखिया दिव्या स्पन्दना के टाटा बाय बाय क दिहले लागत बिया.\nकन्नड़ फिलिमन के हीरोईन राम्या अपना असली नाम दिव्या स्पन्दना का नाम से सोशल मीडिया में कांग्रेस के बेंवत आ मौजूदगी बढ़ावे ला उतारल गइली त शुरुआत में लागल कि उनुकर मेहनत कामे आवत बा. एहसे पहिले सोशल मीडिया पर कांग्रेस बहुते कमजोर लागत रहुवे बाकिर राम्या के अइला का बाद बहुते तेजी से सेशल मीडिया पर कांग्रेस के मौजूदगी पोढ़ होखत लागल. चाटुकार पत्रकार तब एह बात के जम के हल्ला मचवलें कि अब कांग्रेसो भाजपा से बीस पड़े लागल बिया.\nबाकिर विज्ञापन के दुनिया के तीताह साँच इहो ह कि बढ़िया से बढ़िया एड कैमेपेन खराब प्रोडक्ट के जीता ना सके उलुटे कैम्पेन बनावहीं वाला के डूबा दी खरबका प्रोडक्ट.\nएक त बाँड़ अपने जइहें, नव हाथ के पगहो ले जइहें.\nआजु अचके में खबर का दुनिया में हल्ला मटल बा कि राम्या कांग्रेस के राम राम कह दिहली. कुछ लोग के इहो कहना बा कि राम्या ना कांग्रेसे उनुका के हटा दिहलसि काहे कि एने कई महीना से झूठ फोटो आ गलत जानकारी देबे वाला ट्वीट कांग्रेस के बहुते नुकसान चहुँपवलसि पिछला चुनाव में.\nअपना गोल के अर्श से फर्श पर ले आवे के काबिलियत राखे वाला राहुल का खिलाफ बोले के कवनो कांग्रेसी मे दम नइखे से खीझ उतारल जा रहल बा प्रचार में लागल लोगन पर. पहिले त टीवी पैनल में शामिल होखे वालन पर चाबुक चलावल गइल आ अब राम्या के विदाई एही कड़ी में माने के चाहीं. हालांकि बतावल जात बा कि दुनु तरफ चुप्पी सधले बा आ ना त कांग्रेस ना राम्या एह बाति पर आपन मुँह खोले के तइयार बाड़ें.\nतू हमरा थरिया में मीट खइलऽ, हम तोहरा थरिया में .


बतकुच्चन – १३ – Anjoria\nJun 1, 2011 बतकुच्चन\nपहुँचा कहल जाला हाथ का हथेली के जोड़ वाली जगह, कलाई के भा मणिबन्ध के. आ पहूँची कहल जाला एगो खास तरह के गहना के जवन कलाई पर पहिरल जाला. भोजपुरी में एगो कहाउत ह पँहुचा पकड़त गरदन पकड़ लिहल. कुछ लोग पहिले त राउर सहारा लेबे खातिर राउर कलाई भा पँहुचा पकड़ी बाकिर जब आपन मतलब निकल जाई त राउर गरदनो पकड़त ओह लोग के देर ना लागी. ई त बाति भइल पहुँचा आ पहूँची के. सुने में अइसने शब्द ह पहुँचल भा चहुँपल. पहुँचल हिन्दी के सुभाव से बेसी भावेले त चहुँपल भोजपुरी के. बाकिर पहुँचल बा चहुँपल दुनु के दुनु में इस्तेमाल कइल जा सकेला. अब अगर हिन्दी के विद्वान चहुँपल शब्द पर आपत्ति करसु त हम कुछ ना कर सकी. काहे कि हम आजु ले ना त चहुँपल बानी ना कवनो तरह से चहुँपल कहल जा सकीले.\nजब केहू अपना लक्ष्य के पा लेबेला त कहल जाला कि ऊ चहुँप गइल. अब ई लक्ष्य कई तरह के हो सकेला. कवनो जगहा चहुँपे के भा कवनो क्षेत्र के शिखर पर चहुँपे के. आ एह चहुँपे के दुनु तरह से कहल जा सकेला, सम्मान में भा केहू पर तंज कसे में. चहुँपल साधुओ हो सकेले आ ठग बटमारो. अब ठगी भा घोटाला में चहुँपल लोग तिहाड़ जेल चहुँप जाव, इहो हो सकेला. बस समय के फेर के जरुरत होला. जे कबो तीन बेर खात रहुवे अब तीन गो बेर खा के काम चलावत बा. जेकरा पर कबो विजन, चँवर, डोलावल जात रहे ऊ आजु विजन डोलत बा, मतलब ओहिजा बा जहवाँ कवनो जन नइखे. जब एकही शब्द के कई गो मतलब होला भा ओकरा के कई तरह से इस्तेमाल कइल जा सकेला त ओकरा के विद्वान लोग कबो कबो बहुते चतुराई से इस्तेमाल कर जाले. जइसे जेकरा अर्जुन से शिकायत होखे से ऊ ओह अर्जुन के अर्जून कह देव. बदलल बस एगो मात्रा बाकिर अर्थ के अनर्थ हो गइल. कुछ लोग के शिकायत बा कि भोजपुरी में दुअर्थी शब्द बहुते होले, बाकिर ई बाति गलत बा. दुअर्थी भा बहु अर्थी शब्द हर भाषा में मिलेला आ इस्तेमालो होला.\nOne thought on “बतकुच्चन – १३”\nअति सुंदर। अउर हाँ इ एकदम सही बात बा कि अनेकार्थी (बहुअर्थी) शब्द हर भाषा में होने अउर इ एक तरे भाषा के अलंकार होलें। अब रउरा देखीं की अंग्रेजी की शब्द RUN के 645 को मतलब बा। का विश्वास नइखे होत? ठीक बा त हे लिंक पर क्लिक करीं….http://expressbuzz.com/opinion/editorials/this-race-of-verbs-reflects-fast-changing-times/279040.html\nखैर हम इहाँ पहुँचा अउर पहुँची पर बात करतानी।\nगाँव में हम एगो रचना सुनले बानी जवने में मेहरारू अपनी मर्दे के एगो सनेसा भेजतिया…रउओं सुनी अउर आनंद लीं—\nजो पहुँची तूने भेजी है, वह पहुँची अब पहुँची है,\nलेकिन फिर भी क्या पहुँची है, पहुँची तक न पहुँची है।। (जवन पहुँची (गहना) तूँ भेजले बाड़S, उ मिल गइल बा, पर ए मिलले से कवन फायदा की हमरी पहुँची में होत नइखे…मतलब छोट पड़ि गइल।)


हमके दारू ना मेहरारू चाहीं फिलिम के नायक आ सकारात्मक फिलिम के पैरोकार – Anjoria\nSeptember 20, 2014 Editor एक तरफा विचार, मनोरंजन, सरोकार 0\nआजु संजय भूषण पटियाला के भेजल सामग्री मिलल त विडम्बना सजीव लउके लागल. भोजपुरी के फिलिमकारन के एगो नया शगल बन गइल बा कि काम चाहे जइसन करसु बोले में भोजपुरी के पैरोकार बने लागल बा लोग. जे लोग सुबहित नाम ना खोज सके अपना फिलिमन के, ढंग के भोजपुरी संवाद ना दे सके, एगो कालजयी गीत ना लिख सके उहो लोग अब समहर पारिवारिक मनोरंजन के बात करे लागल बा.\nअबहीं जवना संदर्भ में बात होखत बा ओह बारे में जान लिहल जाव. जब फिलिम के नाम पढ़नी त लागल कि कहीं गलती हो गइल बा. फिलिम के नाम होखी ‘हमके दारू ना मेहरारू चाहीं’ आ गलती से लिखा गइल बा कि ‘हमके दारू नहीं मेहरारू चाहिए’. बाकिर जब कई बेर इहे नाम देखनी त लागल जरूर कवनो चटकलिया हीरो होखी जवन चटकलिया हिंदी में बतियावत होखी. नाम कुछु हो सकेला बाकिर नाम देख के लागत बा कि पता ना फिलिम के भासा कवन होखी, भोजपुरी आ कि चटकलिया हिन्दी? रउरा में से कुछ लोग सोचत होखी ई कवना हिन्दी के हम नाम लेत बानी त जान लीं कि बंगाल में एक जमाना में चटकल, जूट मिलन, के बहुते जोर रहे आ एह मिलन में भोजपुरिया मजदूरो खूब रहलें. बंगाल का परिवेश में सहज लागे बुझाए खातिर उ लोग हिन्दी बोले के भरपूर कोशिश करे आ ओही कोशिश में बन गइल चटकलिया हिन्दी. हम जब आवता था नू तो देखता था कि साहिब के मेमिन फटर फटर बतियावता था रंगरेजी में से हमहूं थोड़ बहुत सीखने लगा आ कुछ सीखियो गया हूं. अइसने एगो किरदार बाबू रामेश्वर सिंह कश्यप के लिखल रेडियो नाटिका ‘लोहा सिंह’ में मौजूद रहल खुद लोहा सिंह का माथ किरदार में. ओह घरी के उ नाटक खूब लोकप्रिय भइल रहे आ खदेरन के मदर, फाटक बाबा, बुलाकी जइसन किरदार सभका जुबान पर चढ. गइल रहले.\nखैर बतकुच्चन लिखत लिखत आदत पड़ गइल बा आ बात कुछ बहक गइल. लवटल जाव सतेन्द्र सिंह के साक्षात्कार पर. संजय भूषण पटियाला एह सामग्री में एह ले बढ़िया लगले कि बेमतलब ढेर सगरी नाम देबे के जरूरत बा पड़ल उनका. एगो मुद्दा उठा के ओह पर चरचा चलावल चहले आ कम से कम ई चहलके बधाई के जोग बा. आशा कइल जाव कि गँवे गँवे एह तरह के चरचा करत करत भोजपुरी सिनेमो में कुछ सुधार देखे के मिले लागो.\nरउरा सभे के जान के अचरज हो सकेला कि हमरा फिलिम देखला पता ना कव बरीस हो गइल होखी. रात दिन फिलिमे आ कलाकारे लोग के चरचा कइला का बादो समय ना मिल पावे सिनेमा हाल में जा के फिलिम देखे के आ कबो सोचीलें कि महुआ चैनले पर भोजपुरी फिलिम देख लीं त तनिके देर बाद मन उजबुजाए लागेला आ चैनल बदला जाला. अइसन नइखे कि हम दोसरा भासा के फिलिम देख लेनी आ भोजपुरी के ना देखीं. दू तीन महीना में एकाध गो अइसन फिलिम जरूर देख लीलां जवन हमरा के दू अढ़ाई घंटा ले बन्हले राख सको. भोजपुरी के अइसन कवनो फिलिम एने हमरा ना मिलल जवन हमरा के एह तरे बान्ह सको.\nसिनेमा दृश्य माध्यम ह. देखा के बतावेला. देखा के सुनावेला. बाकिर अगर कथानक का हिसाब से सेट ना सजल होखे, किरदार का हिसाब से डायलाग ना बोलात होखे, परिवेश का हिसाब से परिधान ना बनल होखे त अधिका देर ले रउरा सहज ना रह सकीं. का सोचल जा सकेला कि कबो भोजपुरी में अइसन कवनो फिलिम आई जवना के तुलना तीसरी कसम भा थ्री इडियट जइसन फिलिमन का तरह कइल जा सकी. उमेद कइला में कवनो हरजा नइखे आ एही उमेद पर हम चलत बानी.\nभोजपुरी डाॅट को पर सतेन्द्र सिंह के साक्षात्कार पढ़ल मत भुलाएब. आ रउरो सभे के फर्ज बनत बा कि कुछ कहल करीं. दू चार आदमी के छोड़ दीं त कवनो पाठक पाठिका टिप्पणी ना करसु. एकाध गो जवन अइबो करेला तवन दू चार शब्द में काम चलावे के कोशिश भर होला भा केहू के पीठ थपथपा देबे भर. एहसे आगे बढ़ीं. तनी लमहर टिप्पणी करे के आदत डालीं. लागे के चाहीं कि भोजपुरियो पाठक पाठिका लोग का लगे बहुत कुछ कहे के बा. कब ले दोसरे के सुनब आ पढ़ब? कुछ आपनो सुनाईं आ पढाईं. हम इन्तजार करब.\nहमके दारू ना मेहरारू चाहीं


खबर भोजपुरी में (बियफे,6नवंबर 2014) – टटका खबर\nइस्राइल के पूर्व राष्‍ट्रपति शिमोम पैरेस 06 नवम्‍बर, 2014 का दिने नई दिल्‍ली में प्रधानमंत्री नरेन्‍द्र मोदी से मुलाकात कइलन.\nउत्तर प्रदेश के सगरी जिलाधिकारियन के अपना जिला के दू दू गो पिछड़ा गाँवन के गोद लेबे के कहलसि सरकार. ई काम 15 नवंबर ले कर लेबे के निर्देश.\nसेना में बहाली खातिर 17 नवम्बर से वाराणसी में भर्ती रैली शुरू होखी जवना में सात गो जिला, सोनभद्र, चंदौली, मऊ, संत रविदास नगर, आजमगढ़, देवरिया आ वाराणसी, के उम्मीदवार शामिल हो सकींहे.\nश्री संकट मोचन संगठन के बैनर तर जौनपुर नखास के गोपी घाट के बियफे का दिने देव दीपावली के मौका पर 11001 दीया से सजावल गइल जवना के देखे ला हजारन लोग चहुँपल घाट पर.\nजौनपुर के खेतासराय इलाका के युनूसपुर गांव में हाईटेंशन तार का चपेटा में अइला से एगो डीसीएम ट्रक आग के शोला बन गइल. संजोग ठीक रहल कि चालक आ खलासी कूद के जान बचावे में सफल रहले.\nकार्तिक पूर्णिमा का मौका पर देश भर में करोड़ो श्रद्धालु नदियन में डुबकी लगवले. गंगा के घाटन पर सबले बेसी भीड़ जुटल.\nअतवार का दिने केन्द्र के नरेंद्र मोदी सरकार के मंत्रिमंडल के पहिलका विस्तार होखे के उमेद बतावल जात बा. गोवा के मुख्यमंत्री मनोहर पर्रिकर रक्षा मंत्री बनावल जा सकेंले. पर्रिकर आजु कहलन कि भाजपा अध्यक्ष उनुका के एह काम ला कह दिहले बाड़न.\nबसपा प्रमुख मायावती आरोप लगवले बाड़ी कि समाजवादी पार्टी के सरकार उनुका सरकार के ‘महामाया योजना’ के नाम बदल के ‘समाजवादी पेंशन योजना’ रख देले बिया. ई कवनो नया योजना ना ह.\nअंबाती रायडू के नाबाद 121 रन के पहिला अंतर्राष्ट्रीय शतक के सहारे भारत के क्रिकेट टीम आजु बियफे का दिने अहमदाबाद के मोटेरा का सरदार पटेल स्टेडियम में खेलल दुसरका एकदिना में श्रीलंका के छह विकेट से हरा दिहलसि. पांच गो एकदिना में भारत अब 2-0 से आगे हो गइल बा.\nफुटबाल के आईएसएल में कोच्चि में खेलल गइल मैच में केरला ब्लास्टर्स एफसी एफसी गोवा के 1 गोल से हरा दिहलसि. गोवा के टीम कवनो गोल ना कर पवलसि. आईएसएल के सफल मानल जात बा कि ई लीग फुटबाल देखे ला दर्शक जुटावे में सफल रहल बा.\nझारखंड आ कश्मीर चुनाव में राष्ट्रीय जनतांत्रिक गठबंधन के जीत ला आश्वस्त केंद्रीय खाद्य मंत्री रामविलास पासवान के कहना बा कि बिहार में लालू प्रसाद के राजद, नीतीश कुमार के जदयू आ कांग्रेस के बीच भइल महागठबंधन ढेर दिन ले टिके वाला नइखे.\n11 नवंबर से प्रधानमंत्री मोदी म्यांमार, ऑस्ट्रेलिया आ फिजी के यात्रा करीहें. म्यांमार में आसियान अउर पूर्व एशिया शिखर सम्मेलन आ ऑस्ट्रेलिया में जी-20 शिखर सम्मेलन में शामिल होखिहें. ऑस्ट्रेलिया में मोदी के स्वागत मेलबोर्न क्रिकेट मैदान में होखी.\nमहाराष्ट्र कांग्रेस विधायक दल के नेता चुने के काम पार्टी सुप्रीमो सोनिया गाँधी करीहें. संकेत बा कि विदर्भ के कवनो नवही नेता के ई जिम्मेदारी दिहल जाई. वइसे महाराष्ट्र भा हरियाणा में कांग्रेस के नेता विपक्ष बने लायक सीट नइखे मिलल. हरियाणा में इनेलोद आ महाराष्ट्र में राकांपा के नेता विपक्ष के पद मिले वाला बा.\nभाजपा के शेर से मुकाबला करे खातिर समाजवादी एकजुट होखे के बात कहलें. आजु मुलायम सिंह यादव के बोलहटा पर पुरनका जनता पार्टी परिवार के नेता बइठक क के एकजुट होखे के बात कहलें.\nभारतीय जूनियर महिला हॉकी टीम न्यूजीलैंड में खेलल जात हाॅकी टेस्ट मैच शृंखला के दुसरका मैच में न्यूजीलैंड के दू दू गोल से बरोबरी पर रोक दिहलसि.\nसैफ अली खान से बिआह क के मुसलमान बन जाए वाली करीना कपूर के कहना बा कि ऊ ‘लव जिहाद’ में यकीन ना करसु. जबकि लव जिहाद में इहे होखत बा कि मुसलमान लड़िका हिन्दू लड़िकी से बिआह क के ओकरा के मुसलमान बना लेत बाड़े.\nपटना मेडिकल कॉलेज अस्पताल के डाक्टर विजय कृष्ण के लापता भइला का सतरह दिन बादो कुछ पता ना चलला से नाराज जूनियर चिकित्सक बियफे का दिन से बेमियादी हड़ताल पर चल गइल बाड़े.\nबिहार के मुख्यमंत्री जीतन राम मांझी के कहना बा कि ऊ अब कुछे दिन ला मुख्यमंत्री बाड़े. एह बीच विवाद बढ़ला का चलते माँझी अपना दामाद के निजी सहायक पद से हटा दिहलन बाकिर अपना भगीना के हटावे से मना क दिहलन. भगीना चपरासी बा.


डिमांड में विक्रान्त सिंह – Anjoria\nअभिनेता विक्रांत सिंह के सितारा एह घरी बुलंदी पर बा. अपना पिछिला फिलिमन से सिनेमा भोजपुरी में आपन धाक जमा चुकल विक्रांत सिंह के एहू साल कईगो फिलिम रिलिज ला तइयार बाड़ी स. एह फिलिमन में मोनालिसा संगे “जीना मरना तेरे संग” , रवि कश्यप निर्देशित “खेल तकदीर के” आ “गुलाम” जइसन फिलिम खास बाड़ी सँ.\nविक्रांत सिंह भोजीवुड में अपना कमिटमेंट ला आ मेहनतकश अभिनेता के रूप में जानल जालें. उनका अंदर के आत्मविश्वास उनका किरदारो में झलकेला. इहे वजह बा कि विक्रांत सिंह दर्शक आ इंडस्ट्री में बरोबर लोकप्रिय बाड़न. अपना आवे वाली फिलिमन क बारे में विक्रांत के कहना बा कि हालाकिं सगरी फिलिम भोजपुरिया दर्शकन के मन मिजाज का हिसाब से बनल बाड़ी सँ तबहियो एकनी के अप्रोच तनिका हट के बा. एह फिलिमन में विक्रांत रोमांस आ एक्शन दुनु करत लउकीहें. देखल जाव दर्शकन पर एह दबंग अभिनेता के पकड़ एह फिलिमन से अउरी बढ़त बा कि ना.


ना नौ मन तेल होखी ना धन्नो नचीहें – टटका खबर\nअब लोकसभा में मंगल का दिने कांग्रेसो ले के आई आपन विश्वास प्रस्ताव\nनयी दिल्ली, 23 मार्च (वार्ता). तेलुगु देशम पार्टी आ वाईएसआर कांग्रेस का बाद अब कांग्रेसो लोकसभा में मोदी सरकार का खिलाफ अविश्वास प्रस्ताव के नोटिस दिहले बिया.\nसदन में कांग्रेस के नेता मल्लिकार्जुन खड़गे लोकसभा महासचिव के आजु सउँपल अपना नोटिस में निहोरा कइले बाड़न कि उनुका प्रस्ताव के मंगल का कार्यसूची में शामिल कइल जाव. साथही कांग्रेस अपना गोल के सांसदनो के ओह दिन सदन में मौजूद रहे के व्हिप जारी कइले बिया.\nतेलुगु देशम पार्टी आ वाईएसआर कांग्रेस पिछला शुके के अपना अविश्वास प्रस्ताव के नोटिस दिहलें बाकिर सदन में रोजे होखत बवाल का चलते स्पीकर ओकरा के सदन में उठावे के इजाजत नइखी देत. उनुकर कहना बा कि जबले सांसद अपना अपना सीट पर ना बइठिहें तबले ऊ गिन ना सकसु कि प्रस्ताव का पक्ष में कतना लोग बा.\nजाने जोग बा कि अविश्वास प्रस्ताव के नोटिस का समर्थन में कम से कम 50 सदस्यन के सहमति जरुरू होखेला. आ तबे एकरा के चरचा खातिर लीहल जा सकेला.\nTags: अविश्वास प्रस्ताव, मल्लिकार्जुन खड़गे, लोकसभा


टटका खबर : शुक,7अगस्त 2015 – टटका खबर\nराष्ट्रीय हैंडलूम दिवस पर आज7अगस्त 2015 का दिने चेन्नई में हैडलूम ब्रांड लांच करत पीएम मोदी.\nअगिला महीना पाकिस्तान में होखे जात कॉमनवेल्थ पार्लियामेंट्री एसोसिएशन के सम्मेलन खातिर जम्मू कश्मीर विधानसभा स्पीकर के नेवता ना मिलला का विरोध में भारत एह सम्मेलन के वहिष्कार करे के फैसला लिहले बा. 30 सितंबर से होखे वाला एह सम्मेलन खातिर लोकसभा अध्यक्ष आ हिन्दुस्तान के सगरी विधानसभा के स्पीकर लोग के नेवता भेजले बावे पाकिस्तान बाकिर जम्मू कश्मीर के स्पीकर के नइखे नेवतले.\nतमिलनाडु के मुख्यमंत्री जे जयललिता शुक का दिने प्रधानमंत्री नरेन्द्र मोदी का सोझा तमिलनाडु के अनेके मुद्दा उठावत ओकर समाधान खातिर काम करे के निहोरा कइली. श्रीलंका के तमिलन के मुद्दा उठावत कहली कि कच्चाथीवू द्वीप वापस लीहल जाव आ श्रीलंका के तमिलन के कल्याण सुनिश्चित करावे भारत सरकार.\nदेश में वोटिंग कंपलसरी बनावे वाला पहिलका राज्य गुजरात हो गइल बा आ स्थानीय निकायन के चुनाव में जे वोट ना डाली ओकरा सौ रुपिया जुर्माना देबे के पड़ी. आ ओह लोग के सरकारी योजना से वंचितो कइल जा सकेला.\nसुप्रीम कोर्ट शुक का दिने यूपी सरकार से पूछिए दिहलसि कि यादव सिंह खाति अतना बेचैन काहे बिया उत्तर प्रदेश सरकार. सुप्रीम कोर्ट यूपी सरकार के याचिको खारिज क दिहलसि. यूपी सरकार के पैरवी करत रहलन कपिल सिब्बल.\nबांग्लादेश में हथियारबंद गैंग एगो अउरी ब्लॉगर के हत्या कर दिहलसि. एह तरह के ई चउथा वारदात बा, बतावल जात बा कि ब्लागर निलाॅय चक्रवर्ती अपना फ्लैट में दोस्त संगे बइठल रहलें जब जुम्मा के नमाज का बाद इस्लामी हमलावर गैंग ओहिजा चहुँप आइल आ निलाँय के छूरा से काट दिहलसि. निलाॅय के ओहिजे मौत हो गइल.\nसुप्रीम कोर्ट बिहार में गुटखा-पान मसाला के बिक्री पर लागल रोक हटावे से इंकार कर दिहलसि आ हाई कोर्ट के आदेश के बरकरार राख दिहलसि.\nबिहार विधानसभा चुनाव से पहिले भागलपुर दंगा के सवाल फेरू उठ खड़ा भइल बा आ कांग्रेस का साथे बनल महागठबन्हन पर सवाल उठे लागल बा. दंगा के जाँच रिपोर्ट आजु विधानसभा में राखल गइल त साफ हो गइल कि भागलपुर के दंगा कांग्रेस सरकार आ ओकरा राज के पुलिस के लापरवाही के चलते भइल रहुसे. अब लालू आ नीतीश खातिर मुसलमानन के समुझावल मुश्किल हो जाई कि ऊ एह दंगा के दोषी कांग्रेस का साथे बनल ओकरा महागठबन्हन के वोट देसु.\nमौजूदा 15 वीं बिहार विधान सभा के आखिरी सेशन आजु खतम हो गइल आ शुरु हो गइल टिकट खातिर अपना गोल के नेतवन के चक्कर लगावे के दौर.\nभारत सरकार के दूरसंचार मंत्रालय के कहना बा कि बिहार बीएसएनएल का तरफ से अगिला एक साल का भीतर 30 गो फ्री वाई-फाई हॉटस्पॉट खोलल जाई. एहमें से 17 गो त अकेले पटने में होखी. तीन साल में बिहार के हर गाँव के इंटरनेट से जोड़ दीहल जाई.\nकेन्द्र सरकार गेहूं पर दस प्रतिशत आयात शुल्‍क लगा दिहले बिया जवन अगिला साल मार्च ले लागू रही. एहसे विदेश से गेंहू मँगावल महँग हो जाई आ देश के किसानन के वाजिब दाम मिल पाई.\nसुप्रीम कोर्ट आजु केन्द्र आ यूपी सरकार के निर्दश दिहलसि कि अयोध्‍या में राम जन्‍मभूमि स्‍थल पर श्रद्धालुन के बेहतर संभव सुविधा देबे पर सोचे आ दर्शनार्थियन खातिर सुविधा उपलब्ध करवावे. कोर्ट के बतावल गइल रहे कि राममंदिर पर श्रद्धालुअन के पिए के पानी तक नइखे मिल पावत आ शौचालयो के सुविधा नइखे.\nनॉटिंघम में चउथा एशेज क्रिकेट टेस्ट मैच के दूसरका दिने इंग्लैंड के खिलाफ ऑस्ट्रेलिया अपना दूसरका पारी में4विकेट गँवा के 158 रन बना लिहले बा आ पारी के हार से बचे खातिर ओकरा 173 रन अउर बनावे के बा.\nमुख्य चुनाव आयुक्त नसीम जैदी के अगुअई में चुनाव आयोग के दल दू दिन के दौरा पर बिहार आइल बा आ राजनीतिक गोल के प्रतिनिधियन संगे चुनाव के तइयारी का बारे में चरचा करत बा. भाजपा के कहना बा कि बिहार के गृह सचिव आमिर सुबहानी के एह चलते हटा दीहल जाव कि छह बरीस से एह पद पर बाड़न.\nअगिला महीना से यूपी के सरकारी अस्पतालन में अल्ट्रासाउन्ड के सुविधा मुफ्त दीहल जाई. एकरा खातिर छह करोड़ रुपिया मंजूर भइल बा जवना से अल्ट्रासाउन्ड मशीन खरीदल जाई.


Anjoria : Prabhakar Gopalpuriya\nबहुरंगी चिरई अउरी तेनालीराम\nराजा कृष्णदेव राय पशु-पंछियन के बहुते प्रेमी रहने. उनकरा नया-नया जीव-जानवरन के पलले के सौख रहे. एकबेर के बाति हऽ कि एगो चिरई बेंचेवाला एगो बहुरंगी अउरी बहुते सुन्नर चिरई ले के उनकरी राज-दरबार में पहुँचल अउरी ओ चिरई के उनके देखवलसि.\nजब राजा कृष्णदेव राय ओ चिरई के देखने त देखते रहि गइने. ऊ आजु ले अपनी जीवन में वइसन चिरई कबो ना देखले रहने. उ चिरई कवनो दूसरे लोक के लागे. ओकर पंख कई रंग के अउरी लुभावना रहे. ओ चिरई के रूपे-रंग एइसन रहे की केहूओ ओकरी पर मोहित हो जाईत.\nचिरई बेंचेवाला राजा कृष्णदेव राय से कहलसि कि, महराज, हम काल्हि जंगल में बड़ी मसक्कत की बाद ए चिरई के पकड़ि पवनी अउरी ए के पकड़ले की बाद हम इहे सोंचनी की ए के हम रउआँ के भेंट कऽ देइबि. राजा ओ चिरई बेंचेवाला के बाति सुनि के बहुते खुस भइने अउरी कहने कि तूँ इनाम पावेवाला काम कइले बाड़ऽ. तहके ए चिरई की बदला में सौ गो सोने के असरफी देहल जाई.\nराजा अउरी चिरई बेंचेवाला के इ बाति अब्बे चलते रहे तब्बे उहवाँ तेनालिओ राम आ गइने. तेनाली राम ओ चिरई के देखि के असमंजस में पड़ि गइने. चिरई के रूप-रंग उनकरा बहुते अजीब लागल. उ सपनो में ना सोंच सकत रहने की उनके एइसन चिरई देखे के मिली.\nतेनाली राम चिरई बेंचेवाला की ओर देखि के कहने कि वास्तव में तूँ इनाम पावे के हकदार बाड़ऽ. बइठऽ पानी-ओनी पिअऽ अउरी आपन इनाम ले के जा.\nजब चिरईबेंचवा बइठि के पानी पिए लागल त तेनाली राम का कइने की एक गिलास पानी उठा के चिरई की ऊपर डालि देहने. सबलोग के इ तेनाली राम के बेवकूफी लागल पर केहू कुछ बोलल ना काहें की तेनाली राम कहने की ई चिरई पिआसलो बा अउरी ढेर दिन से लाग ता नहइलो नइखे.\nपर अरे, ई का? सब लोग हैरानी से ओ भींजल चिरई के लागल देखे. देखते-देखते चिरई की देंही पर के रंग छूटि गइल अउरी उ एकदम भूरा रंग के हो गइल. अब ओकर सुंदरता जा चुकल रहे. उ अब एगो साधारन जंगली चिरई हो गइल रहे. असली में चिरईबेंचवा ओ चिरई के रंगि के ले आइल रहे.\nएकरी बाद तेनालीराम राजा कृष्णदेव राय से कहने कि महाराज, देखनी असलियत? ई चिरईबेंचवा ए रंगल चिरई के असली बता के रउआँ के ठगल चाहत रहल हऽ.\nराजा कृष्णदेव राय तेनाली राम की हुँसियारी पर बहुते खुस भइने अउरी उनकर परसंसा कइने. बाति-बाति में राजा कृष्णदेव राय तेनालीराम से पूछि बइठने कि, अच्छा तेनाली तूँ इ बतावऽ की तूँ कवनेगाँ जनलऽ ह कि ए चिरई के रंगल गइल बा? तेनाली राम कहने कि महराज हमरा पहिलहिं एइसन बहुरंगी चिरई के देखि के दालि में कुछ काला नजर आवत रहुए पर रउरी डरे हम कुछु ना बोलुवीं. हम ए रहस्य की बारे में अउर अधिक जानहीं खातिर ए चिरईबेंचवा के बइठि के पानी-ओनी पिए के कहुँवीं अउरी हम खुदे पानी ढारि के ए के पिए के देहुवीं. जब हम ए चिरईबेंचवा के पानी पिए के देत रहुवीं त का देखतानी कि एकरी नोहे अउरी अंगुरियन में रंग लागल बा. ए चिरई के रंगले की बाद ई आपन हाथ तऽ धोवलेहीं होई पर नोहे-ओहे पर के रंग अबहिन ले छूटल नइखे.\nतेनाली राम क एतना कहते राजा कृष्णदेव राय छछा के - धधा के उनके अपनी गले लगा लेहने अउरी उनकरी चतुराई के लोहा मानि लेहने. जहाँ तेनाली राम के बहुत सारा इनाम मिलल उहवें ओ चिरईबेंचवा के जेलि के हवा खाए के परल.\nरिसर्च एसोसिएट, सीएसई,\nमोबाइल - 9892448922\nफोन - आफिस - 022-25764706\nसबसे नीमन हमार गाँव हS\nई राशिफल हमके जिए ना दी\nए नवका साल में\nममता के का मोल?\nअब इयादि आवता लरिकाई\nमाई हो, माई तोहार दिन कहिया?\nअस्सी बरिस के बाँका : बाबू वीर कुँअर सिंह\nचले लइकवा समती के पतई बिटोरे हो, होऽ\nसत्य, अहिंसा, दया, तेयाग अउरी तपस्या के प्रतीक : भगवान महावीर\nपुण्य अउरी मंगलदायक परब रामनवमी\nत काँहें नाहीं नेता बनल जाव भाई ?\nमुन्नर बाबा के दुख\nतहरो गोटी लाल बा अउरी तहरी लइकवो के\nचालीस में चार कम\nमानवता मरल नईखे, मारि दिहल गईल बा.\nसहरियन से बिगड़ल देहात बा


सीमा सिंह के रंगबाजी – Anjoria\nभोजपुरी सिनेमा के डांसिंग गर्ल सीमा सिंह फिल्म “रंगबाज” खातिर जवन आयटम नम्बर कइले बाड़ी ओकर डांस स्टेप अतना कमाल के बा कि सभे कहत बा कि एह नम्बर के ढेर दिन ले याद राखल जाई. सीमा सिंह एह फिल्म में दू गो आयटम कइले बाड़ी जवना में एगो के बोल ह, “हमार जवानी माँगे लें”. एह गाना के सफलता के आलम ई बा कि लोग एकरा के दनादन अपना मोबाइल पर डाउनलोड कइले जात बा. निर्मात निर्देशक शिवराम यादव के कहना बा कि सीमा एह गाना में बिजुरी गिरा दिहले बाड़ी. लोग उनुका के बतावत बा कि एह जवानी का आगा शीलो के जवानी पानी भरी.\nएसीसी डिजिटल प्रा॰लि॰ कंपनी के बनावल एह फिल्म में हैदर काजमी आ रानी चटर्जी मुख्य कलाकार बाड़े आ साथ में नीलिमा सिंह, बृजेश त्रिपाठी, माया यादव, आ अनिलो यादव के खास भूमिका बा. हैदर काजमी जइसन एगो नया दमदार एक्टर भोजपुरी सिनेमा में आइल बा आ निर्देशक शिवराम यादव के काम के तारीफो खूब होत बा.\n(स्रोत – शिवराम यादव)\nप्यार हो जाला में एगो गाना जोड़ल गइल


जतवो गइल भतवो ना मिलल – टटका खबर\nNov 12, 2019 भाजपा, भोजपुरी कहाउत, महाराष्ट्र सरकार, शिवसेना\nमहाराष्ट्र में सरकार बनावे का फेर में अपना औकात से बाहर जाके फउँके का फेर में शिवसेना आपन जवन हाल कर लिहलसि तवना पर भोजपुरी में कई एक गो कहाउत बा. खबर त सभे जानत बा बाकिर खबर का बहाने एह कहाउतन के चरचा कइल हमरा बेसी सही लागत बा.\nजतवो गइल भतवो ना मिलल वाली कहाउत के मतलब भइल कि आपन समूह छोड़ि के दोसरा समूह में शामिल होखे का कोशिश में आपन समूह त छोड़ि गइल शिवसेना बाकिर दोसरका समूह में ओकर समिलात ना हो सकल आ एह खुशी में होखे वाला भोज ना मिल पावल.\nदोसर कहाउत हवे कि – चउबे गइलन छब्बे बने, दूबे बनि के अइलन. एह कहाउत के मतलब भइल कि अपना योग्यता से अधिका के पुरस्कार भा सम्मान लावे का कोशिश में आदमी उहो गवाँ बइठेला जवना के ऊ स्वाभाविक हकदार रहुवे. अगर शिवसेना के लालच सीमा का भितरे रहल रहित त आजु ओकरा लगे उप मुख्यमंत्री पद का साथही सरकार में कई गो रसगर मंत्रालयो भेंटाइल रहित. अब बाबा जी के ठुल्लू लेके संतोष करे के पड़ी.\nलाजे भवे बोलसु ना, सवादे भसुर छोड़सु ना. एह कहाउत के मतलब होला कि अपना लाजवश छोट भाई के मेहरारु कुछ बोल ना पावे बाकिर बदचलन भसुर – पति के बड़ भाई – ओकरा के छेड़त रहेला. भाजपा अपना संस्कारवश शिवसेना के असलियत जगजाहिर कइल ना चाहच रहुवे बाकिर हवस का वशे हो गइल शिवसेना खुदे आपन चरित्र उजागर करा दिहलस.\nअब देखे जोग रही कि काठ के हाँड़ी दुबारा चढ़त बा कि ना. अब अगर शिवसेना लवटहूं के चाहो त भाजपा के ओकरा के फरदवले राखे के चाहीं. काहें कि चोर चोरी से जाई त जाई बाकिर तुम्बाफेरी ना छोड़ि पाई.\nचलत चलत अब खबरवो के चरचा करिए देत बानी. महाराष्ट्र में सरकार बनावे का फेर में जब कवनो गोल भा गिरोह सफल ना हो सकत तब राज्यपाल ओहिजा राष्ट्रपति शासन लगावे के सलाह दे दिहलन. केन्द्रीय मंत्रीमंडल उनुकर सलाह मान के राज्य में राष्ट्रपति शासन लगावे के निहोरा राष्ट्रपति के भोज दिहलसि.\nओने शिवसेना सुप्रीम कोर्ट में गोहार लगवले बिया कि ओकरा कुछ समय अउरी चाहत रहुवे जवन राज्यपाल ना दिहलन. ओकरा ई याद नइखे पड़त कि संजय राउत के दावा रहुवे कि शिवसेना का लगे 170 विधायकन के समर्थन मौजूद बा आ राज्यपाल जबे कहिहन तबे उनुका के ई सूची सँउप दीहल जाई.


भोजपुरी आ भोजपुरियन से त हमार पिछला जनम के नाता बा – Anjoria\nदिसम्बर 3, 2010 देवर भाभी, निरहुआ, पवन सिंह, पाखी हेगडे, भोजपुरी नायिका, लोफर\nभोजपुरी सिनेमा के सबसे लोकप्रिय आ श्रेष्ठ अभिनेत्री पाखी हेगडे आजु हर नायक, निर्माता, निर्देशक, वितरक, इहां तकले कि सिनेमाघर के मालिकन के पहिला पसन्द बन गइल बाड़ी. गैर भोजपुरी भाषी होखला का बावजूद भोजपुरिया दिल के धड़कन बनल पाखी के कहना बा कि भोजपुरी आ भोजपुरियन से त उनकर पिछला जनम से नाता बा. एही चलते उनका के भोजपुरिया दर्शक बेहद पसन्द करेलें आ पाखी के हर फिलिम सुपर हिट हो जाले.\nपाखी हेगडे भोजपुरी सिनेमा के अकेला नायिका बाड़ी जे लीक से हट के बनल किरदार कइल पसन्द करेली आ ओकरा के करे के जोखिम उठावे के तइयार रहेली. कहेली कि भोजपुरी सिनेमा में आवे से पहिले उनका मन में उहापोह रहुवे कि पता ना दर्शक उनका के सकरीहें कि ना. बाकिर भोजपुरिया दर्शक पाखी के हाथो हाथ उठा लिहलन आ उनका के सर्वश्रेष्ठ नायिका बना दिहलें.\nपाखी हेगडे के नयका फिलिमन में से दू गो खास फिलिम बाड़ी स “लोफर” आ “देवर भाभी”. लोफर में ऊ एगो बेसवा के किरदार कइले बाड़ी जे नायक के पूरा घर परिवार तबाह करे के योजना में शामिल बाड़ी बाकिर नायक के प्यार मोह में अइसन जकड़इली कि सगरी योजना भुला गइल. “लोफर” में दिनेश लाल यादव नायक के भूमिका में बाड़न. “देवर भाभी” में ऊ पवन सिंह के भाभी बनल बाड़ी. बतवली कि भोजपुरिया समाज में देवर भउजाई के बीच के हँसी मजाक कई बेर सीमा के पार चलि जाला बाकिर फिल्म “देवर भाभी” में एह रिश्ता के पवित्रता कायम राखल गइल बा.\nपाखी हेगडे आजु काल्हु एगो हिन्दी फिल्म में काम करत बाड़ी जवना के अंतर्राष्ट्रीय फिल्म महोत्सवन में देखवला का बादे देश में रिलीज करे के योजना बा. फिल्म ह “वूमैन फ्राम द ईस्ट”. एह फिल्म के १५ भाषा में सबटाइटिल का साथे रिलीज कइल जाई.


भोजपुरी किताब छपवा चुकल लेखक प्रकाशकन से एगो निहोरा – Anjoria\nबहुत खुशी के बात बा कि रउरा आपन भोजपुरी किताब छपववले बानी. अपना ओह किताब के विज्ञापन रउरा अँजोरिया परिवार के नयका बेबसाइट प दीं. विज्ञापन शुल्क सिर्फ एकबार देबे के होखी आ ऊ विज्ञापन हर साल रउरा से पूछ के बिना कवनो शुल्क लिहले नवीकृत करत रहल जाई. बाद में जब अँजोरिया के पुस्तक क्लब में गाहक जुटे लगीहें त रउरो किताब के एगो बाजार मिले लागी आ भोजपुरी के बढ़ावा देबे में ई राउर बड़हन योगदान होखी.\nअधिका जानकारी ला आजुए संपर्क करीं. साथ में अपना किताब के कवर के फोटो, किताब मिले के पता, ओकर दाम आ कतना प्रति अबहीं उपलब्ध बा एहू बात के जानकारी भेज देब त सहूलियत होखी. रउरा चाहब त अपना पहिले से प्रकाशित किताब के फेर से प्रकाशित करवा सकीलें.\nभोजपुरी किताब के बढ़ावा देबे ला लेखक लेखिका, पाठक पाठिका, प्रकाशक, आ ग्राहक सभकर सहयोग होखल मिलल जरूरी बा.\nPrevious Post: विभोज अध्यक्ष परमहंस त्रिपाठी के निधन पर शोकसभा\nNext Post: भोजपुरी गीतन में फूहड़ता


तू हमरा थरिया में मीट खइलऽ, हम तोहरा थरिया में . - The Logical News\nलोकसभा चुनाव में अकेलहीं बहुमत के लकीर पार कर चुकल भाजपा के मंत्रिमंडल में एनडीए का साथियनो के राखे के फैसता भइल. 18 गो सांसद वाला शिव सेना आ 16 गो सांसद वाला जदयू के एक एक गो कैबनेट मंत्री बनावे के तय भइल रहुवे.\nशिव सेना त हँसी खुशी मान गइल बाकिर नीतीश बाबू के ई बाति नागवार गुजरल. एक तरह से ऊ जायजे बाति कहलन कि मंत्री पद गोल के सांसदन का अनुपाल में मिले के चाहीं. ओह हिसाब से शिवसेना आ जदयू के दू दू गो मंत्री होखल चाहत रहुवे. नीतीश के शिकायत एहू पर बा कि उनुका जदयू के मनचाहा विभाग ना दे के सांकेतिक मौजूदगी दीहल जात बा. एह चलते ऊ एलान क दिहलें कि जदयू राजग एनडीए में त बनल रही बाकिर मंत्रीमंडल मं शामिल ना होखी.


साहिल शेख – Anjoria\nनवम्बर 24, 2013 साहिल शेख\nगरदा में आपन अलगा पहचान बनइहें साहिल शेख\nहर तरह के भूमिका करे में महारत हासिल अभिनेता साहिल शेख एगो नया रूप में परदा पर आवे वाला बाड़न. उनकर ई छवि एस एस फिल्म फैक्टरी के परोसल आ एस के फिल्म्स के बनावल फिलिम “गरदा” में देखे के मिली. एह फिलिम में साहिल शेख एगो पुलिस इंसपेक्टर के किरदार में बाड़न.\nकप्तान गंज, कुशी नगर, गोरखपुर निवासी साहिल शेख अपना करियर के शुरूआत महुआ टी वी के धारावाहिक “सा से सरस्वती” से कइले रहले आ पहिलका फिलिम रहल “दामाद चाही फ़ोकट में”.\nसाहिल के आवे वाली फिलिमन में गरदा, लड़ाई, एक लैला तीन छैला, ज़वानी ज़िंदाबाद आ हिंदी फ़िलिम द लेख के नाम शामिल बा.


खबर भोजपुरी में (शुक, 12 दिसंबर 2014) – टटका खबर\nखबर भोजपुरी में (शुक, 12 दिसंबर 2014)\n(बियफे, 11 दिसंबर के खबर)\n11 दिसंबर, 2014 का दिने नई दिल्ली में दीया जरा के ‘वर्ल्ड डायमंड कॉन्फ्रेंस’ के उद्घाटन करत प्रधानमंत्री नरेन्द्र मोदी आ रूस के राष्ट्रपति व्लादिमीर पुतिन.\nभारत आइल रूस के राष्ट्रपति व्लादिमिर पुतिन आ भारत के प्रधानमंत्री का मुलाकात का बाद दुनू देश का बीच बीस गो करार पर दस्तखत भइल. भारत में आपन लड़ाकू विमान आ हेलीकाप्टर बनावे खातिर तइयार हो गइल बा रूस. मोदी कहलन कि रुस आगहू भारत के सबले खास रक्षा भागीदार बनल रही.\nप्रधानमंत्री नरेन्द्र मोदी रूस के राष्‍ट्रपति ब्‍लादिमिर पुतिन से निहोरा कइलन कि गहना बाजार के नियम के सहज बनावे रुस जेहसे रूस के आभूषण निर्माता आपन कच्‍चा हीरा भारत भेज के तरशवा सकसु आ फेर बाद में कवनो तरह के कर चुकवले बिना वापिस मँगा सकसु.\nधर्मान्तरण पर चरचा का दौरान केन्द्र सरकार कहलसि कि अगरी सगरी राजनीतिक गोल तइयार हो जास त देश में धर्म परिवर्तन का खिलाफ कानून ले आवल जा सकेला. बाकिर विपक्ष एह पर शायदे तइयार होखी काहे कि सबले अधिका धर्म परिवर्तन हिन्दूवन के करावल जाला आ एही चलते आजादी का बाद से देश में हिन्दूवन के अनुपात घटल बा जबकि मुसलमान आ ईसाई समुदाय के आबादी लगातार बढ़त गइल बा.\nआगरा में भइल धर्मान्‍तरण के संघ परिवार धर्मान्तरण मानते नइखे. ओकर कहना बा कि इ त ओह लोग के घरवापसी ह जिनका के बहला फुसला डेरवा के हिन्दू धर्म छोड़वा दिहल रहे. ओकर कहना बा कि घर वापसी के अइसन कार्यक्रम आगहूं चलत रही. हिन्दू विरोधियन ला ई मामिला उगिलत आन्हर निगलत कोढ़ी वाला हो गइल बा. विरोध ना करीहें त ओह लोग के वोट बैंक विदकी आ धर्मान्तरण पर रोक के कानून बन जाव तबो उहे लोग नुकसान में रही.\nराष्‍ट्रपति प्रणब मुखर्जी के लिखल किताब ‘द ड्रे‍मेटिक डिकेड; द इंदिरा गांधी इयर्स’ में कहल गइल बा कि साल 1975 में लगावल आपतकाल के टारल जा सकत रहे आ कांग्रेस अउर इंदिरा गांधी के एह दुस्‍साहस के बाद में बड़हन दाम चुकावे पड़ल. लिखले बाड़न कि इन्दिरा गाँधी के मालूमे ना रहे कि आपतकाल कइसे लगावल जा सकेला. ई त तब पश्चिम बंगाल के मुख्‍यमंत्री रहल सिद्धार्थ शंकर रे के सलाह का बाद लगावल गइल.\nओडि‍शा के चिटफंड घोटाला का केस में सीबीआई बीजू जनता दल के विधायक प्रभात त्रिपाठी आ पहिले महाधिवक्‍ता रहल अशोक मोहन्‍ती समेत 16 जने पर आरोप पत्र दाखिल क दिहले बिया.\nसेबी लोग के चेतवले बिया कि गैर कानूनी चिटफंड कंपनियन से बाँच के रहे लोग काहें कि ई कंपनी अबहियों गलत तरीका से लोग के पोंजी स्कीमन में फँसावे में लागल बाड़ी सँ.\nकेन्‍द्र सरकार राज्‍यन के कहले बिया कि मनरेगा खातिर मिलल धन के साठ फीसदी हिस्सा खेती आ खेती से जुड़ल काम पर खरच कइल जाव.\nबम्बई शेयर बाजार के गिरावट बियफहू का दिने जारी रहल. पिछला आठ सत्र के कारोबार में सेंसेक्स 800 अंक टूट चुकल बा. बियफे का दिने 229 अंक के गिरावट आइल सेंसेक्स में.\nचैंपियन्‍स ट्रॉफी हॉकी टूर्नामेंट के सेमीफाइनल में ऑस्‍ट्रेलिया के मुकाबला जर्मनी से आ भारत के मुकाबला पाकिस्‍तान से होखी. बियफे का दिने भइल क्वार्टर फाइनल मुकाबला में भारत, ऑस्‍ट्रेलिया, पाकिस्‍तान आ जर्मनी आपन आपन मैच जीत के सेमी फाइनल में आ गइल बाड़े जबकि बेल्जियम, अर्जेन्टिना, हालैंड, आ इंगलैंड हार गइल. भारत बेल्जियम के 4-2 गोल से हरवलसि.\nएडिलेड में चलत पहिला क्रिकेट टेस्ट मैच में ऑस्‍ट्रेलिया के पहली पारी में सात विकेट पर बनल 517 रन के जवाब में खेल के तिसरका दिने भारत अपना पहिला पारी में पांच विकेट के नुकसान पर 369 रन बना लिहलसि.\nजनता दल यूनाईटेड आ राष्ट्रीय जनता दल के आपस में जल्दिए विलय होखे के बात कहल जात बा. नयका दल में नीतिश कुमार के नेता मान लिहल जाई. ओने कांग्रेस के कहना बा कि बिहार में ओकरा बिना कवनो गैर भाजपा गठबन्हन कारगर ना हो पाई.\nमुख्यमंत्री जीतन राम मांझी मोतिहारी में डिग्री कॉलेज के उद्घाटन के बाद मधुबन में पॉलिटेक्निक कॉलेज आ मेहसी-मधुबन के जोड़े खातिर इब्राहिमपुर में बूढ़ी गंडक नदी पर पुल बनावे के एलान कइलन.\nदीघा रेल पुल के उद्घाटन तीस दिसम्बर का दिने आ मुंगेर पुल के छब्बीस दिसम्बर का दिने कइल जाई. हालांकि एह पुलन पर अगिला छह महीना ले कवनो ट्रेन ना चल पाई काहे कि पहुंच पथ ना बनला का चलते अइसन होखी. पता ना कवन हड़बड़ी में खरवास का समय ई उद्घाटन करावल जात बा.\nपश्चिम चंपारण जिला मुख्यालय में बेतिया के ट्रांसपोर्टर मनोज कुमार के कुछ बदमाश गोली मार के मुआ दिहले.\nसारण जिला के बनियापुर में बियफे से सहाजितपुर थाना काम कइल शुरू क दिहलसि.\nसांसद रहल व्यापारी नेता बनवारी लाल कंछल के पिछला पांच दिसम्बर के भइल पिटाई का खिलाफ बियफे का दिने राज्य भर में व्यापारी हड़ताल पर रहले. लखनऊ, वाराणसी, कानपुर, गोरखपुर, बस्ती, जौनपुर, बलिया, मेरठ वगैरह में बन्द के मिलाजुला असर देखे के मिलल.\nमिर्जापुर जिला के विन्ध्याचल में माँ विन्ध्यवासिनी देवी मंदिर के दू गो पंडा परिवारन का बीच जजमान लेके भइल झगड़ा में दू गो पंडा के गोली लगला से मौत हो गइल. एक आदमी पर धारदार हथियार से हमला क के घवाहिल क दिहल गइल. गोली चलावे वाला पंडा फरार हो गइल बा.


आतंकवाद का खिलाफ लड़ाई के प्रोग्रेस एह तरह से बा :\n१. केन्द्रीय विदेश मंत्री प्रणव मुखर्जी कहले बाड़े कि हमनी के खुद अपनहीं कड़ा कदम उठावे के पड़ी. पूरा दुनिया से कवनो खास उमेद ना राखल जा सके. एकर मतलब ई लगावल जाय कि अब प्रणव मुखर्जी अमेरिका के कोंडालिजा राइज का बयानन का सहारे ना चलिहन, रोज अपनहीं सबेरे चार गो आ सँझिया चार गो बयान दिहल करीहें. कम से कम बयानन का मामिला में त आदमी के खुद मुख्तार होखे के चाहीं.\n२. आतंकवाद के हमनी का बर्दाश्त ना करब जा, प्रणव मुखर्जी ई बाति कोंडालिजा राइज के बता दिहले बाड़न. कोंडालिजा ई बाति जरदारी के बता दिहले बाड़ी. जरदारिओ फौरन बता दिहले बाड़े कि आतंकवाद के हमनियो का बर्दाश्त ना करब. सबकेहू सबका के फोन सेम चिट्ठी से, ईमेल से, जईसे भी हो सकत रहे वइसे बता दिहले बा. अब एहसे अधिका कइले का जा सकेला. मंगल ग्रह आ शुक्र ग्रह वाला अबहीं केहू भेंटाइल नइखे, ना त ओकरो के बता दिहल जाई कि आतंकवाद के बरदाश्त ना कईल जाई.\n३. कड़ा कदम उठा लऽ ना त .... ना त कड़ा कदम के एगो आउरी बयान जारी कर देम, ओकरा बाद एगो आउर, एगो आउर.... बयानन के त बोरा के बोरा भरल पड़ल बा. आ ओहमें से कुछ बोरा इंसानिओ शकल में बा, आ हम खालि अंतुलेजी के बात नइखी करत.\n४. कड़ा कदम के लेटेस्ट ई बा कि पब्लिक एकरा के खबर में देखे से नकार देहले बिया आ अब एकरा के ब्रेक में भा इश्तिहारे में ठेलल जा सकेला. से कड़ा कदम देखे खातिर प्लीज इश्तिहार देखीं.\n५. अबकी बेर अलगा तरीका से कड़ा कदम उठावल जाई, प्रणव मुखर्जी के ई बयान अबहीं अबहीं आईल बा. मतलब कि अब से बयान दिन भा साँझ का बजाय रात में दिहल जाई, ई डिफरेंट होखी. दिन में बयान सुन सुन के पब्लिक बोर हो गईल बिया. सुनला से नकार देत बिया, से रात में जब पब्लिक खौफ का सन्नाटा भा सन्नाटा के खौफ टाइप मारू प्रोग्राम देखत होखी, ओहिबीचे चुपके से ब्रेक का टाइम में ई बयान देखला दिहल जाई. एक झटका से बयान आई आ पब्लिक बयान से बच ना पाई.\nआईं मरघट में जिंदा कार्यक्रम देखल जा आ कड़ा कदम के इंतजार कईल जाव.


"मर्द तांगेवाला" के म्यूजिक राइट्स एसआरके खरीदलसि – Anjoria\nपूर्वा प्रतीक प्रोडक्शन के फिलिम “मर्द तांगेवाला” के म्यूजिक राइट्स म्यूजिक कंपनी एसआरके बहुते ऊँच दाम लगा के खरीद लिहलसि. सूर्या आ जितेन्द्र जैन के बनावल एह फिलिम के संगीतकार आ गीतकार हउवें श्याम देहाती.\n‘मर्द तांगेवाला’ में खलनायक बन के अइहें शमीम खान\nफिल्म ‘बवाल करे छेदिया’ से अपना कैरियर क शुरुआत करे वाला शमीम खान फिल्म का रिलीज से पहिहलही ‘दिलजले’ आ ‘गंगा पुत्र’ के आफर मिल गइल. उत्तर प्रदेश के सिद्धार्थनगर, डुमरियागंज निवासी शमीम खान अब फिल्म ‘मर्द तांगेवाला’ में खलनायक बन के आवत बाड़ें. उनुकर भूमिका एगो भठियारा पुलिस अधिकारी नागराज के बा.\nसंजय दत्त के आपन आदर्श माने वाला शमीम खान फिल्म ‘मर्द तांगेवाला’ के निर्माता सूर्या आ निर्देशक बाली के बहुते तारीफ करेलें. बाली ढेर दिन बाद फेर कवनो फिल्म के निर्देशक बनल बाड़ें, हालांकि बाली अनेके सफल फिल्म अपना निर्देशन में दे चुकल बाड़ें जइसे कि ‘दरोगा बाबू आई लव यू’, ‘देहाती बाबू’, ‘धरती पुत्र’, ‘कहां जइबऽ राजा नजरिया लड़ाई के’, ‘चाचा भतीजा’, ‘घायल योद्धा’ आ ‘मुन्नीबाई नौटंकीवाली’ वगैरह\n(शशिकांत सिंह रंजन सिन्हा के रपट)(2 July 12)


बिहार वो प्रदेसन में से ह जहां पिछड़ा वर्ग के सबसे ज्यादा नेता लोग भइल बा.\nदक्खिन भारत के बाद बिहार में ही पिछड़ा वर्ग से सबसे ज्यादा नेता निकल ह लोग. इहां बहुत लंबा समय से जातिगत भागीदारी के बात चल रहल ह. ये बार के चुनाव में आरक्षण के नारा के का स्थिति बा.\nबिहार में चुनाव क बयार बा. चुनाव क बयार बहे अउर जात पात क बात न होखे अइसन संभवे ना बा. जात पात के चलते आरक्षण क सबसे बड़का असर बिहारे के राजनीति पे दिखाई देला. इहां देस के आजाद होला के बाद से पिछड़न खातिर सरकारी नौकरियन अउर शिक्षण संस्थानन में आरक्षण क प्राबधान करे क मांग उठ गइल रहे. एके उठावे वाला समाजवादियन क विचार रहे कि देस के दबल कुचलल पिछड़ा वरग के आगा बढ़वले बिना एकर चौतरफा विकास संभव ना हव. कुछ अइसने विचार देस आजाद भइला के बाद दिल्ली क कुरसी पे बइठे वाला पहिला परधानमंतरी जवाहरलाल नेहरू अउर उनकर पार्टी कांग्रेसो क रहे. एकरे चलते दिल्ली क सरकार दलित अउर आदिवासियन खातिर सरकारी नौकरी अउर शिक्षण संस्थानन में 22.5 फीसदी आरक्षण क प्राबधान त कइबै कइलस, इ दबल कुचलल वरग खातिर में संसद अउर परदेस के बिधानसभा क सीटन के भी 22.5 फीसदी आरक्षित कर देहलस.\nभोजपुरी में ये भी पढ़ें : भोजपुरी में पढ़ें : बिहार में का बा क जवाब ‘बहार’ काहे ना बा\nआरक्षण पर ई प्राबधान से भी समाजवादी लोगन के संतोस न भइल. उ लोग देस के समूचा पिछड़ा वरग खातिर आरक्षण चाहत रहले. ऐ के लेकर उनकर आन्दोलन चलते रहल. समाजवादी नेता राममनोहर लोहिया क नेताइ में समूचा उत्तर भारत से लगा के पूरब पछिम तक समाजवादी लोग समाज में बराबरी क बात उठावे लगल. दक्खिन में बिसेस कर तब के मद्रास इलाका में द्रविड़ आंदोलन अलगे जोर पकड़ले रहल. समाजवादियन क नारा रहे. संसोपा ने बांधी गांठ. पिछड़ा पावे सौ में साठ . माने कि देस में पिछड़ा वरग साठ फीसदी ह त उनकर बिकास खातिर हर भाग बिभाग में उनकर हिस्सेदारी भी साठे फीसदी होवे के चाहि, तबहिए जाके बरिसों से सतावल दुत्कारल गइल इ वरग के लोग आगा बढ़ पाई. देस आजाद होइला के दसो बरिस बादो अपवाद के छोड़ देहल जाओ त हर परदेस के पिछड़न क हालत में कौउनो बिसेस सुधार न भइल त सौ में साठ वाला समाजवदियन क नारा अउर जोर मारे लगल.\nबिहार में इ नारा त एतना जोर मरलस कि एकरे चलते जगजीवन बाबू, श्रीकिसुन बाबू अउर अनुग्रह बाबू जइसन कांग्रेसी नेता के रहते पिछड़ा समाज से कर्पूरी ठाकुर, भोला पासवान शास्त्री, दरोगा राय अउर रामसुंदर दास जइसन कई नेता लोग भी बिहार क राजनीत में आपन परभाव देखावे लगलें.\n70 के दसक में पिछड़ा समाज से आवे वाला नेतन क गिनती अउर बढ़े लगल जउन सब आगा चल के बिहार में त नाम कमैबे कइलस देस भर में उनका नाम पे चरचा होवे लागल. 74 में लोकनायक जयप्रकाश नारायण क संपूर्ण क्रांति क आंदोलन में बढ़ि चढ़ि के हिस्सा लेवे के चलते रामविलास पासवान, लालू परसाद, अउर नीतिस कुमार जैइसन छात्र नेतन क बिहार भर में चरचा होवे लागल. उ आंदोलन में अगड़ों जाति क नेता लोगन क भी हिस्सेदारी कम ना रहे लेकिन पिछड़ा वरग के नेता लोग ही आगा चलि के बिहार क गद्दी पर बइठल बा बिहार की ओर से दिल्ली क सत्ता में हिस्सेदारी कइलस.\nआखिर दक्खिन के बाद बिहारे से पिछड़ा समाज के एतना नेतन के निकले क का कारण हो सकत हौ. एकर सबिसे आसान बिसलेण सायद इहे होई कि बिहार में अगड़ा पिछड़ा क बीच क खाई का चौड़ाई ढेरे जादा रहल होई. एपर 60 के दसक में समाज में बराबरी के लेके समाजवादी आंदोलन अउर 90 में मंडल आयोग क सुपारिस लागू कइले क विरोध होवे के चलते ही बिहार क राजनीत पिछड़ा समाज के नेतन क मुट्ठी में चल गइल ह. इहे कारण ह कि 77 में जनता पार्टी क सरकार बनले पर बिहार क गद्दी कर्पूरी ठाकुर के हाथे लगल. जबकि 74 के आंदोलन अउर 77 के चुनाव में जाति बिरादरी कौउनों चुनावी मुदद् न रहे. मुद्दा रहे बिहार समेत देस भर में फैइलल भ्रष्टाचार अउर ओपर परदा डाले खातिर आपातकाल लगावल. तबहू विधायक दल क नेता बनले कर्पूरी ठाकुर उहो अगड़ा समाज से आवे वाला सत्येंदर नारायाण सिन्हा के हरा के. 90 में त मंडल आयोग के लागू होवे के पहिले ही बिहार क गद्दी खातिर दलित समाज क रामसुंदर दास अउर पिछड़ा वरग क नेता लालू परसाद के बीच लड़ाई रहे. चंद्रशेखर खेमा से रघुनाथ झा के खड़ा होवे के चलते विधायक दल क नेता अउर एकरा चलते मुख्यमंत्री लालू परसाद बनले.\nमंडल के जादू\nउहे साल परधानमंत्री बिसनाथ परताप के मंडल आयोग क सुपारिस लागू करे के चलते त राजनीत क हवा पूरिये तरह बदल गइल. पहिले मंडल बनाम कमंडल भइल फेरो सत्ता में जादा हिस्सेदारी पावे क चाह में मंडल बनाम मंडल भइल . जेकरा चलते लालू राबड़ी के बाद बिहार क गद्दी खातिर नीतिसे कुमार क नाम सबसे ज्यादा पसंद कइल गइल. 2005 में गद्दी सम्हरते नीतिस कुमार आरक्षण क राजनीत के एगो दोसरा ओर ले गइलं. अगड़ा पिछड़ा क राजनीत त उ मुसलिम समाज में भी ढूका देहलें. उनकर सरकार में पसमंदा माने कि मुसलिम समाज क पिछड़ा वरग के आरक्षण क लाभ दिवाए क प्राबधान कइल गइल. एकरा पहिले पूरा मुसलिम समाज के ही पिछड़ा कहल जाओ लेकिन धर्म क आधार पर आरक्षण क प्राबधान ना होवे के चलते एकर लाभ मुसलिम समाज क ना मिले. कहे मतलब बिहार क आरक्षण क राजनीत मुसलिम समाज के भी अगड़ा पिछड़ा में बांट देहलस.\nनीतीस के दांव\nएकरा अलावा नीतिस पिछड़न अउर दलितन में भी विभाजन करा देहलें. पिछड़ा में अति पिछड़ा अउर दलित में महा दलित के वरग बना के इ समाज के जादा दबल कुचलल वरग के लोगन के आरक्षण क लाभ दिआवे की राजनीत में नीतिस कुमार सफलो भइलें. वइसे अति पिछड़ा समाज के सबसे पहिले लाभ दिवाए क परयास कर्पूरी ठाकुर क रहल जे 1978 में मुंगेरी लाल आयोग क सुपारिस लागू कइले जेमे पिछड़ा वरग के 20, महिला के तीन अउर अगड़ा समाज क गरीब लोगन खातिर तीन फीसदी क आरक्षण क प्राबधन रहे. एकरा अलावा पिछड़न के 20 में से अति पिछड़ा वरग खातिर 12 फीसदी क आरक्षण रहे. वइसे एकरा चलते अगड़ा समाज उनसे नाराजो हो गइल अउर उनकरा के बिहार के गद्दी से हटा देहल गइल. लेकिन उनके हटावे क खुरपेंच करे वाला नेतन के दलित समाज क नेता रामसुंदर दास के ही मुख्यमंत्री बनावे के पड़ल.\nकबके बीज कब कटाइल फसल\nबाद में सर्वोच्च न्यायालय से अगड़ा समाज के गरीबन खातिर आरक्षण के प्राबधाने खारिज हो गइल जेकरा चलते कर्पूरी सरकार क इ फैसला भी ठंडा घर में डाल देहल गइल. लेकिन बिहार क राजनीति में कर्पूरी ठाकुर आरक्षण क जौन बीया बो गइल रहलें ओकर फसल पिछड़ा वरग क नेता लोग 1990 के बादे से आजो काटत ह अउर आगेहू काटे क आसा बा. तबे त 74 के आंदोलन में छात्र नेता के तौर पर नाम कमाए वाला समाजवादी नेता शिवानंद तिवारी कहे लं कि बिहार क राजनीत में उनकर जोगदान केहू से कम नाही ह लेकिन उनकर सबसे उपर वाला कुरसी पर बइठल संभब ना हौ काहे से कि बिहार क राजनीत में पिछड़ा वरग क हनक अब सायदे कब्बो खतम होई.


करप्शन के हाल्ला काहे | Anjoria's Weblog\nकरप्शन के हाल्ला काहे\nआज करप्शन के नांव पर बड़ा हल्ला बा. ई हल्ला उहे लोग हो-हल्ला मचा रहल बा, जेकरा करप्ट होखे के मौका ना मिलल. जसहीं मौका मिली, ऊ आपन ओठ सी लिहें. ई रीति जमाना से स चलि आ रहल बिया. लोग भ्रष्टाचार के विरोध करत समय ई ताक में लागल रहे ला कि उनका कब मलाई के परमानेंट सोर्स मिल जाई. अइसन होतहीं ऊ लोग भ्रष्टाचरियन के जमात में शामिल हो जाई. देश में भ्रष्टाचारी लोगन के संख्या एही से बड़ रहल बा आ बढ़त रही. कुछ लोग तऽ करप्शन के विरोध एह से कर रहल बा कि चर्चा में आ जाईं. ऊ भ्रष्टाचार के संस्कृति के मुखालिफ हऽ लोग आ कहीं जे अगर उनकरा से करप्शन कुछ बोले के कह दिहल जाउ तऽ एकतरफा बातियाई लोग. ओकरा गहराई में ना जाई लोग. खुद चाहें केतनो भ्रष्ट चाहे दुराचारी काहे ना बने के चाहे लोग लेकिन भ्रष्टाचार के गरिअवले बिना उनका अंघी ना आवे. ई बौद्धिक बेईमानी ना तऽ आउर का हऽ?\nहम भ्रष्टाचार के भविष्य के लेके निश्चिंत बानी. ई एकदम सत्य हऽ कि खाली हमनिये के देस में भ्रष्टाचार और भ्रष्टाचरियन के खातिर तमाम संभावना व सुविधा बा. हमनिये के ई हुनर हऽ कि हमनी का कहीं भी, कबहुओं करप्शन के बुनियाद रख सकेनी सन. क्षेत्र चाहे राजनीति के हो चाहे संस्कृति के, हम कदाचार के बीया उगाइये लेनी सन. अपनहुं खायेनी सन आ साने वाला के भी खाये दबाये के पूरा मोका देनी सन. ई त भ्रष्टाचार के पवित्र नियम हऽ कि दोसरा के मुट्ठी गरम कइला बिना, आपन मुट्ठी गर्म ना हो सकेले.\nभ्रष्टाचार के संस्कृति के नित नया आयाम देवे में हमनी के जन-हितैषी राजनेता लोग महत्वपूर्ण योगदान कइले बा. सत्ता पावे के ई मतलब ना होला कि आप हमेशा जनता के बारे में ही सोचे चाहे उनकर सुख-दुख के ख्याल राखे. अपना आ अपनन के बारे में भी सोचे के परेला . पइसा कहां से आई, कइसे आई एह पर गहन मंथन करे के परेला . तमाम तरह के योजना बनावे के परेला.\nगांव के भले बुझाउ कि कि सत्ता में रहिके पइसा कमाइल बहुत आसान हऽ, पर वास्तव में ई बेहद मुश्किल काम हऽ. बैलेंस बनाके चले के होला . छवि साफ-सुथरा रखे के होला. चेहरे के रूप-प्रतिरूप के साधे-संवारे के होला. अगर विधायक चाहे मंत्री बाड़े तऽ जनता के नजर में रहे पड़ेला. एक बेर पद से हट गइले तऽ केहु ना पूछे . सोचीं केतना कठिन काम हऽ. छवि भी बनावे के बा और पैसा भी. हालांकि बड़का तबका के लोगवन खातिर मसकिल तनी कम बा. जइसे अफसरन खातिर ई रास्ता तनी असान बा. घोटालन में नेता जल्दी आवे ला लोग आ अफसर बाद में ! हालांकि फंसेला दूनों में केहु ना. ना बड़का मछरी आ ना छोटका सिधरिया. आ केकड़न के तऽ चान्दी बा. भ्रष्टाचार के केकड़ा हर जगहि मौजूद बाड़े सन. एही से ई दोहरा रवैया बन होखे के चाहीं.\nकरप्शन के विरोध बन कईल जाउ. आ ऐगो बात अउरी बा कि जे दूचार आदमी ईमानदार रहिये गइल तऽ का होई. बस अतने नऽ कि लोग कही, फलनवा बड़ा इमानदार रहले. एह से कवन पद्म पुरस्कार मिल जाई. ई पुरस्करवो ऊ बेइमनवां ले जइहें सन. एह से आटा चाउर आ माटी के तेल मिली ना. ऊ तऽ ओकरे मिली जेकरा लगे अर्थ बा उहे समर्थ बा ना तऽ सब बेअर्थ बा.\nजे सांच कहीं तऽ हमनी के ई भ्रष्टाचरियन के सभ्यता संस्कृतियो के नायक बना देले बानी सन. एगो तऽ बात तय बा कि भ्रष्टाचार बढ़ी तऽ अर्थव्यवस्था के रफ्तार बढ़ी. अब केहु दू नम्बर से पइसा कमाई तबे नु आलीसान बंगला बनवाई ना तऽ ईमानदारी से कमावे वाला तऽ पांच सौ हजार वर्गफुट के फ्लैट बैंक से लोन ले के कीनी आ ओही के देत देत मरि जाई. जब खबर आवेला कि भारत कें रुपिया स्वीस बैंक में जमा बा तऽ मन गदगद हो जाला. विदेशी लोग दांत से अंगुरी दबा के कहेला ‘ओह इंडिया इज सो रीच.’ ई जान जाई कि भ्रष्टाचार के बिना हमनी का माने हमार देश वल्ड पावर ना बन सके.\n1 thought on “करप्शन के हाल्ला काहे”\namritanshuom on जनवरी 28, 2012 को 10:02 पूर्वाह्न said:\nएक दम सही बात बा .ईमानदार आदमी त रिक्शा खीचत-खीचत ,मजदूरी करत-करत आ कर्जा भरत-भरत मर जाता .तबो ओकरा गरीबी से मुक्ति नइखे मिल पावत .


टटका खबर, सोमार, 12 अप्रैल 2021 – टटका खबर\nApr 12, 2021 आजमगढ़, आतंकवादी, कोरोना, कौशाम्बी, छपरा, छात्र संघ चुनाव, जम्मू कश्मीर, देवरिया, नरेन्द्र कोहली, पश्चिम बंगाल, वाराणसी, विधानसभा चुनाव, सारण\nवरिष्ठ साहित्यकार नरेंद्र कोहली कोरोना छूताह भइला का बाद दिल्ली के सेंट स्टीफन अस्पताल में भर्ती करावल गइल बाड़ें. 81 बरीस के नरेन्द्र कोहली होल ही में भइल एगो संघ कार्यक्रम में शामिल भइल रहलें. ओही कार्यक्रम में संघचालक मोहन भागवतो कोरोना छूताह भइल रहलें. कोहली के हालत गंभीर बा आ उनुका के वोंटिलेटर पर राखल गइल बा.\nजम्मू- कश्मीर के शोपियां जिला में सुरक्षाबल आ आतंकवादियन के मुठभेड़न में पिछला दू दिन में आठ गो आतंकवादियन के मार गिरावल गइल बा.\nदेवरिया से मां विंध्यवासिनी दर्शन करे जात लोग के कार आजमगढ़ का जीयनपुर इलाका के केशवपुर जंगल का लगे बेकाबू हो के एगो गाछ से जा टकराइल आ एह हादसा में तीन जने के ठाँवे पर मौत हो गइल. सुनसान रास्ता का चलते एह हादसा के जानकारी होखे में देर लागल आ समय से ओह लोग के सहायता ना मिल सकल.\nपश्चिम बंगाल में अतवार का दिने एगो चुनाव सभा केंद्रीय गृह मंत्री अमित शाह कूचबिहार जिला के शीतलकुची में भइल फसाद के जिम्मेवार ममता बनर्जी के बतवलन आ कहलन कि ममता के एह फसाद के नैतिक जिम्मेदारी लेबे के चाहीं. एगो दोसर खबर बा का मुसलमानन के एगो राजनीतिक गोल ऑल इंडिया मजलिस-ए-इत्तेहाद-उल मुस्लिमीन के पश्चिम बंगाल प्रदेश अध्यक्ष आ विधायक अख्तरुल ईमान किशनगंज के नगर थानाध्यक्ष अश्वनी कुमार हत्याकांड के अपराधियन का माथ पर ममता बनर्जी सरकार के हाथ होखे के बात कहलन.\nकोरोना के पसार आ प्रहार देखत देश के कई राज्यन में स्कूल कॉालेजन के बंद करे के आदेश दीहल गइल बा. यूपी में 12 वीं कक्षा तक के सगरी सरकारी आ निजी स्कूलन के 30 अप्रैल ले बंद राखे के आदेश जारी भइल बा.\nकांग्रेस के छात्र इकाई एनएसयूआई अतवार का दिने वाराणसी के सम्पूर्णानन्द संस्कृत विश्वविद्यालय छात्र संघ चुनाव में चारों मुख्य पद जील लिहलसि. एह चुनाव में विद्यार्थी परिषद के खातो ना खुलल.\nसारण जिला के मशरक इलाका में शनीचर का राते पानापुर इलाका के एगो चौकीदार के हत्या धारदार हथियार से कइला का बाद उनुकर मुँहो ईँचा से कूच दिहले सँ अपराधी. 48 बरीस उमिर के ई चौकीदार अपना ससुरारी सपही गांव से मोटरसाइकिल से पानापुर थाना जात रहलें जब मशरक इलाका के डुमरसन बंगरा गांव के कोंहार टोली का लगे उनुकर हत्या क दीहल गइल.\nकौशाम्बी जिले के पूरामुफ्ती इलाका में शनीचर का सँझिया भइल झगड़ा में एगो नवही के ओकर पड़ोसी लाठी से पीटत जान ले लिहले सँ.\nछपरा के बड़की तेलपा मुहल्ला में नमामि गंगा योजना का तहत नाला बनावे के काम का दौरान माटी गिरला से ओकरा नीचे दबा गइला से एगो मजदूर के मौत हो गइल आ दुसरका के गंभीर हालत के इलात सदर अस्पताल में हो रहल बा.\nबक्सर जिला के इटाढ़ी इलाका में बिझौरा पंचायत के करमी गांव का एगो खरिहान आ कुछ घरन में आग लगला से अपना ममहर आइल दू गो लइकन के मौत हो गइल आ लाखन रुपिया के संपति राख हो गइल.\nआजमगढ़ जिला के महाराजगंज इलाका के एगो गाँव में लागल आद से करीब 70 गो झोपड़ी राख हो गइली स आ एह हादसा में एगो मँड़ई में दू गो लइकन के जरला से मौत हो गइल.\nवाराणसी में पिंडरा इलाका के इंदरपुर ग्राम प्रधान उम्मीदवार को गोली मार के हत्या हो गइला का चलते एहिजा के चुनाव टार दीहल गइल बा. प्रधान के हत्या शनीचर रात बड़ागांव इलाका के सैरा गांव में कइल गइल.


खबर एक नजर में (7 जून 2011) – टटका खबर\nयूपी बोर्ड के इन्टर रिजल्ट\nकाल्हु यूपी बोर्ड इन्टर के रिजल्ट प्रकाशित कइलसि जवना में लड़िकन में बाराबंकी के ज्ञान आ लड़िकियन में लखनऊ के अर्पिता टॉपर रहल लोग. पूर्वांचल में जौनपुर के रिजल्ट, ८९.८६ फीसदी, सबसे बढ़िया रहल जबकि भदोही के, ७२.५८ फीसदी, सबले खराब. सोनभद्र के ८९.५३ फीसदी, मऊ के ८९.०९ फीसदी, मिर्जापुर के ८३.९८ फीसदी, आजमगढ़ के ८१.७७ फीसदी, बनारस के ८१.२३ फीसदी, गाजीपुर के ७८.०४ फीसदी, चंदौली के ७३.६१ फीसदी आ बलिया के रिजल्ट ७३.४४ फीसदी रहल. दुखद खबर ई रहल कि टेम्पोररी समस्या के परमानेंट समाधान करत एगो लड़िका रसड़ा में मंदा गाँव का लगे साबरमती एक्सप्रेस का सामने कूद के जान दे दिहलसि. अरे, जिनिगी त रोजे इम्तिहान होला. एगो इम्तिहान में खराब रिजल्ट से जिनिगी थोड़े खतम हो जाले. कतना लोग बा जे एह इम्तिहान में फिसड्डी होखला का बादो जिनिगी का इम्तिहान में अव्वल आ के देखा देलें.\nबाबा रामदेव प्रकरण में सुप्रीम कोर्ट स्वतः संज्ञान लिहलसि\nमीडिया में आइल खबर देख के सुप्रीम कोर्ट रामदेव बाबा के आन्दोलन पर अधरतिया में भइल पुलिसिया कार्रवाई से नाराजगी जतावत केन्द्र सरकार के गृह सचिव, दिल्ली सरकार के गृह सचिव, दिल्ली प्रशासन आ दिल्ली के पुलिस आयुक्त से दू हफ्ता का भीतर आपन जबाब दाखिल करे के कहले बा कि आखिर ऊ कवन कारण रहे जवना चलते अइसन करे के पड़ल. काल्हु दिल्ली के मूख्यमंत्री कहली कि दिल्ली सरकार से पुलिस कार्रवाई से पहिले केन्द्र कुछ ना पुछले रहल. प्रधानमंत्री मनमोहन सिंह पुलिस कार्रवाई के जरूरी बतवले आ कहले कि दुखद होखला का बावजूद मजबूरी में वइसन कइल जरुरी हो गइल रहे.\nबिलाई का भागे सिकहर टूटल\nबहुत दिन से मौका का तलाश में रहल भाजपा के फेर एगो मुद्दा मिल गइल बा जवना से ऊ आपन विपक्षी छवि सुधारे में लाग गइल बिया. चौबीस घंटा का सत्याग्रह का बाद काल्हु ऊ लोग राष्ट्रपति से भेंट करके एह मसला पर संसद के विशेष सत्र बोलवावे के माँग कइल. हर जगहा भाजपा अपना कार्यकर्ता लोगन के विरोध करे के निर्देश दिहले बिया.\nकांग्रेस का प्रेस सम्मेलन मे जूता देखावल गइल\nकांग्रेस का प्रेस सम्मेलन में काल्हु जनार्दन द्विवेदी के एगो तथाकथित पत्रकार, सुनील कुमार जे अपना के राजस्थान के एगो पत्रिका के संवाददाता बतावत रहे, जूता देखवलसि जवना का बाद ओहिजा मौजूद कांग्रेसी कार्यकर्ता आ कुछ पत्रकारो मिल के ओकरा के जम के लात घूँसा से पिटाई कइलन आ बाद में ओकरा के पुलिस के सँउप दिहल गइल. ओह आदमी के व्यवहार भर्त्सना योग्य रहल बाकिर बाद में ओकरा साथे जवन भइल तवनो जायज भा कानूनी ना रहल. बाकिर समरथ के ना दोष गुसाईं.\nयूपी का मुस्लिम बहुल इलाका में सरकारी कॉलेज खोलल जाई\nयूपी सरकार राज्य के पिछड़ल मुस्लिम बहुल इलाकन में राजकीय महाविद्यालय खोले के बात करत बिया जवना खातिर प्रशासन निशुल्क जमीन मुहैया करी. गँवई इलाकन में दस हजार वर्गमीटर आ शहरी इलाकन मे एकरा खातिर पाँच हजार वर्गमीटर जमीन दिहल जाई. एह कॉलेजन में विद्यार्थी नाम मात्र के फीस पर पढ़ाई कर सकीहें.\nसपा केन्द् सरकार से समर्थन वापिस ना ली\nआगरा में हो रहल सपा के राष्ट्रीय सम्मेलन में मुलायम सिंह यादव एक बेर फेर दोहरवले कि केन्द्र सरकार के सपा के समर्थन जारी रही काहे कि समर्थन देश में साम्प्रदायिक ताकतन के रोके खातिर दिहल गइल बा. परसो पार्टी के एगो पदाधिकारी कहले रहले कि पार्टी समर्थन वापिस करे पर सोचे जा रहल बिया.\nयूपी बिहार समेत उत्तर भारत में गर्मी के लहर\nगर्मी के एह मौसम में बिहार यूपी आ करीब करीब सगरी उत्तर भारत में पारा आसमान चढ़ल बा. भागलपुर में काल्हु तापमान छियालीस डिग्री मापल गइल. बनारस में तापमान चौवालीस डिग्री रहल.हर जगहा दिन चढ़ते लोग के बाहर निकलल कम हो जा रहल बा. जेही निकलत बा बहुते मजबूरी में. उपर से बिजली के कटौती जियल अउरी मुहाल कर देत बिया.\nवेस्ट इंडीज के चार विकेट से हरवलसि भारत\nकाल्हु त्रिनिडाड में भइल शृंखला के पहिला एकदिना मैच में भारत वेस्टइंडीज के चार विकेट से हरा दिहलसि. पहिले खेलत वेस्ट इंडीज के शुरुआत खराब रहल आ एक समय ऊ तीन विकेट का नुकसान पर महज उनसठ रन बनवले रहे. बाकिर बाद में सरवन आ सैमुएल का बदौलत वेस्टइंडीज नौ विकेट का नुकसान पर २१४ रन बना लिहलसि. बाद में खेले उतरल भारतो के तीन विकेट ६१ रन बनते गिर चुकल रहे. बाद में रोहित शर्मा के नाबाद अड़सठ रन, शिखर धवन के इकावन रन आ सुरेश रैना के तैंतालीस रन का बदौलत भारत चार विकेट से मैच जीत लिहलसि.


टटका खबर, शुक, ४ जून – Anjoria\nजून 4, 2010 news in bhojpuri, टटका खबर\nभारत के उभरत विश्व शक्ति बतवले ओबामा\nभारत के विदेश मंत्री एसएम कृष्णा के स्वागत भोज के संबोधित करत अमेरिका के राष्ट्रपति बराक ओबामा कहलें कि भारत एगो उभरत विश्वशक्ति हवे. कहलन कि अमेरिका के भावी योजना में भारत के अनदेखी नइखे कइल जा सकत. कहलन कि भारत आ अमेरिका में कुछ मूलभूत समानता बा, दुनु दुनिया के बड़का लोकतंत्र हउवें. बतवलें कि उनकर एक तिहाई मंत्री मण्डल भारत के यात्रा कर चुकल बा आ इहे अमेरिका खातिर भारत के महत्व दरसावत बा.\nयौन दुर्व्यवहार का आरोप में लेफ्टिनेंट जनरल इस्तीफा दिहलें\nसैनिक अधिकारियन के परिवार के साथ इजरायल गइल लेफ्टिनेंट जनरल ए के नन्दा अपना तकनीकि सचिव का पत्नी का साथ यौन दुर्व्यवहार कर बइठलन. भारत अइला पर ऊ औरत आपन शिकायत आर्मी वाइफ वेलफेयर एसोसिएशन में कइली जवना के प्रमुख सेना प्रमुख के पत्नी हई. प्रारंभिक जाँच में आरोप साँच लागल आ नन्दा के इस्तीफा दे देबे के कहल गइल. अतना बड़ ओहदा पर रहल कवनो सैनिक अधिकारी पहिला बेर अइसना घटिया आरोप में पद छोड़ले बा.\nढाका का एगो मुहल्ला में अगलगी से १०८ आदमी के मौत\nबांगलादेश का राजधानी ढाका के एगो रिहाइसी इलाका में लागल आग में कम से कम १०८ आदमी के जर मरे के खबर बा. करीब एक सौ आदमी झँउसल हालात में अस्पताल में भरती करावल गइल बाड़े. मरे वालन के संख्या में बढ़ोतरी हो सकेला. आग बुता दिहल गइल बा जरल मकानन के चप्पा चप्पा छान के मरल आ घवाहिल लोग के निकालल जा चुकल बा. सबसे अधिक नुकसान ओह मकान में भइल जवना का छत पर एगो शादी के समारोह चलत रहुवे.\nकांग्रेस मनसे से साँठगाँठ करे के फेर में\nहिन्दी भाषियन के उत्पीड़न आ विरोध खातिर बदनाम राज ठाकरे का मनसे का साथ कांग्रेस कुछ साँठगाँठ करे जा रहल बिया. पिछला चुनाव में मनसे का चलते कांग्रेस के बढ़िया जीत भइल रहे काहे कि ऊ शिवसेना के वोट काट के ओकरा के कमजोर कर दिहले रहे. तब कांग्रेस कहले रहे कि ऊ मनसे के सहयोग ना लीहि जवना पर विस्वास कर के हिन्दी भाषी लोग कांग्रेस के समर्थन कइले रहलें. बाकिर अब विधानपरिषद चुनाव में अपना अघोषित उम्मीदवार के जितावे खातिर कांग्रेस मनसे से गुपचुप समझौता करे जा रहल बिया.\nमिथिला विश्वविद्यालय में छात्र संघ के गठन\nललित नारायण मिथिला विश्विवद्यालय, दरभंगा में विश्वविद्यालय छात्र संघ के गठन मनोनयन का आधार पर कर दिहल गइल बा. कुलाधिपति से मिलल निर्देश का आधार पर ई मनोनयन कइल गइल बा. पता ना मनोनीत छात्र संघ के कतना प्रभाव छात्रन का बीच रही. एह छात्र संघ के कवनो लोकतांत्रिक आधार नइखे आ विश्वविद्यालय प्रशासन अपना मर्जी आ सुविधा से छात्र संघ बना दिहले बा.\nयूपी बिहार के छात्र महाराष्ट्र में डाक्टर भा इंजीनियर ना बन पइहें\nमहाराष्ट्र सरकार अपना मेडिकल आ इंजिनयरिंग कालेजन में प्रवेश खातिर डोमिसाइल के शर्त जोड़ दिहले बा जवना चलते कई साल से महाराष्ट्र में रहत परिवारन के लड़िका एह में एडमिशन ना ले पइहें. डोमिसाइल ओहि लोगन के मिली जे पन्द्रह साल से महाराष्ट्र में रह रहल बाड़े. सरकार के एह फैसला से ओहिजा रहे वाला उत्तर भारतीय परिवारन के निराशा भइल बा. पहिले ओहिजा से इन्टर करे वाला छात्रन के छूट मिल जात रहुवे बाकिर मनसे आ शिवसेना ओह छूट के जारी रखे का पक्ष में नइखन.\nपेट्रोल डीजल के दाम बढ़े वाला बा\nपेट्रोलपंप के मालिकन के नाजायज फायदा चहुँपावे का फेर में सरकार अबहिये संकेत दे दिहले बिया कि अगिला हफ्ता से पेट्रोल आ दीजल के दाम बढ़ावल जा सकेला. पंप मालिक अब पुरनका दाम पर पेट्रोल डीजल खरीद के जमा कर लीहें आ दाम बढ़ला का बाद बेच के अंधाधुंध कमाई कर लीहें. दुनु के दाम में करीब साढ़े तीन रुपिया लीटर के बढ़ोतरी के बात कहल जा रहल बा.\nअरुन्धति राय नक्सल आन्दोलन के समर्थन कइली\nअक्सर हिन्दु आ हिन्दूत्व के विरोध करे वाली लेखिका अरुन्धति रायकहले बाड़ी कि ऊ नक्सल आन्दोलन के समर्थन करेली. आजु का जमाना में गाँधी का रास्ता चल के परिवर्तन ना आ सके आ एकरा खातिर सशस्त्र संघर्षे सही राह बा. कहली कि ई बात कहला का चलते उनका के जेलो में बन्द कर दिहल जाई तबो ऊ नक्सली आन्दोलन के समर्थन करत रहीहें. पिछला दिने जब दंतेवाड़ा में ७६ गो सीआरपीएफ जवानन के मार दिहल गइल रहे त अरुन्धति एकरा खातिर दंतेवाड़ा के लोगन के बड़ाई कइले रही.\nशेयर बाजार में तेजी का चलते सूचकांक फेर सत्रह हजारी बनल\nअमेरिका के बाजार में तेजी देख के भारतो के शेयर बाजार में काल्हु बढ़िया तेजी रहल आ शेयर सूचकांक फेर सत्रह हजार से उपर जा के बन्द भइल. बाकिर दोसरा तरफ सोना आपन तेजी बरकरार ना रख सकल आ काल्हु ओकरा में पचास रुपिया के गिरावट देखे के मिलल. शेयर बाजार आ सोना के दाम एक दोसरा से उल्टा चलेला. शेयर के दाम बढ़ी त सोना के दाम गिरेला आ जब शयर बाजार गिरेला त सोना के दाम उठेला.\nएकदिना में भारत फेर जिम्बाब्वे से हारल\nकाल्हु भारत के बल्लेबाज आ गेंदबाज दुनो बेकार साबित भइलें आ जिम्बाब्वे फेर से जीत गइल. एह हार से भारत एह शृंखला के फाइनल से करीब करीब बाहर हो गइल. काहे कि फाइनल में चहुँपे खातिर ओकरा श्रीलंका के टीम के हर हाल में हरावे के पड़ी. पिछला मैच में भारत श्रीलंका के हरा दिहले रहे बाकि अबकियो उहे होखी कहल ना जा सके.